RTM terus unggul dan relevan sebagai penyiar rasmi negara

KANGAR, 23 Ogos - Menteri Komunikasi dan Multimedia (MenKOMM) Tan Sri Annuar Musa optimis Jabatan Penyiaran Malaysia atau lebih dikenali sebagai RTM akan terus kekal relevan sebagai penyiar rasmi dan terunggul negara, dengan tertubuhnya Kompleks Penyiaran Tuanku Syed Putra (Kompleks PUSPA) di sini. Seterusnya menyuntik semangat warga RTM di Perlis agar terus memainkan peranan dalam memberikan perkhidmatan berita, penyampaian maklumat dan hiburan yang berkualiti kepada seluruh Keluarga Malaysia khususnya di negeri ini.Kompleks PUSPA telah dirasmikan Raja Perlis, Tuanku Syed Sirajuddin Jamalullail. "Alhamdulillah, Junjung Kasih Duli Yang Teramat Mulia Raja Perlis, Tuanku Syed Sirajuddin ibni Almarhum Tuanku Syed Putra Jamalullail hari ini telah mencemar duli merasmikan Kompleks Jabatan Penyiaran Negeri Perlis sekali gus memperkenankan nama baharunya iaitu Kompleks Penyiaran Tuanku Syed Putra (Kompleks PUSPA), " kata Annuar pada majlis perasmian Kompleks PUSPA di sini.

(Tan Sri Annuar hadir dalam majlis perasmian Kompleks Jabatan Penyiaran Negeri Perlisdengan penjenamaan baharu sebagai Kompleks PUSPA)

Beliau juga yakin RTM bukan sahaja mampu menjadi agen integrasi sejajar dengan slogannya iaitu Teman Setia Anda, malah turut menjadikan industri penyiaran sebagai satu komoditi kreatif.Ini memandangka sepanjang lebih tujuh dekad mempelopori bidang penyiaran negara, RTM telah mengatasi pelbagai cabaran khususnya evolusi penyiaran yang bergerak pantas dan mencipta pelbagai kejayaan. "Kompleks PUSPA yang terletak di Kangar menempatkan satu konti siaran dan konti sokongan serta dua studio suntingan audio untuk operasi siaran radio dan sebuah studio penerbitan berita TV berdefinisi tinggi dengan kemudahan yang tersedia mampu memberikan kualiti siaran berpiawaian digital sepenuhnya memenuhi keperluan Keluarga Malaysia di Perlis serta kawasan sekitarnya dengan kandungan siaran hiburan bermaklumat," katanya lagi.RTM merupakan salah satu Jabatan di bawah Kementerian Komunikasi dan Multimedia Malaysia (K-KOMM) sememangnya mampu melestarikan kecemerlangan prestasi melalui proses transformasi minda dan kemahiran tinggi untuk bersaing di pentas penyiaran antarabangsa.


RTM berjaya ditambah baik menerusi teknologi terkini

KANGAR, 23 Ogos - Perkembangan teknologi terkini berjaya menambah baik perkhidmatan rangkaian Radio Televisyen Malaysia (RTM) bukan sahaja dari segi kualiti siaran radio malahan dari aspek penerimaan siaran televisyen digital. Justeru, Kerajaan Persekutuan menerusi Kementerian Komunikasi dan Multimedia (K-KOMM) perlu menyegerakan peruntukan menaik taraf infrastruktur komunikasi menerusi Perbadanan Kemajuan Ekonomi Negeri Perlis (PKENPS) sebagai pelaksana projek berimpak tinggi di Perlis. Raja Perlis, Tuanku Syed Sirajuddin Jamalullail bertitah peruntukan menaik taraf infrastruktur digital begitu penting bagi Perlis dalam mewujudkan ruang peningkatan ekonomi sektor pertanian, kesihatan, pendidikan, pembuatan, peruncitan dan perkhidmatan.

(Tuanku Syed Sirajuddin Jamalullail dan Raja Perempuan Perlis, Tuanku Tengku Fauziah Tengku Abdul Rashidmencemar duli mengunjungi konti Perlis FM)

"Sebagai sebuah negeri yang amat mengutamakan keharmonian dalam perpaduan masyarakat dan pembangunan, saya berbangga RTM sentiasa mencerminkan negeri ini sebagai satu model keharmonian yang positif. Dalam kehidupan masyarakat yang majmuk sebegini, kita tidak harus mengetepikan mana-mana segmen dan sentiasa berusaha memaparkan kehidupan masyarakat yang harmoni dalam konteks Malaysia," titah Tuanku Syed Sirajuddin Jamalullail di sini. Baginda bertitah ketika merasmikan Kompleks Jabatan Penyiaran Negeri Perlis dengan penjenamaan baharu sebagai Kompleks Penyiaran Tuanku Syed Putra (Kompleks PUSPA). Berangkat sama, Raja Perempuan Perlis, Tuanku Tengku Fauziah Tengku Abdul Rashid Turut berangkat, Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil. Turut hadir, Menteri Besar Perlis, Datuk Seri Azlan Man dan Menteri Komunikasi dan Multimedia, Tan Sri Annuar Musa.


Tukar semula cuti, tidak akan tergesa-gesa buat keputusan - titah Sultan Johor

JOHOR BAHRU, 23 Ogos - Sultan Johor Sultan Ibrahim Almarhum Sultan Iskandar bertitah bahawa baginda tidak akan tergesa-gesa dalam membuat keputusan mengenai cadangan kerajaan negeri untuk menukar semula cuti hari minggu negeri itu kepada Sabtu dan Ahad.Baginda bertitah akan membuat pengumuman apabila berpuas hati dan cukup yakin keputusan yang diambil itu adalah yang terbaik untuk negeri Johor.Justeru, baginda bertitah agar semua pihak tidak membuat sebarang spekulasi atau gesaan agar keputusan itu diumumkan secepat mungkin."Saya tidak ingin gopoh dalam membuat keputusan. Cadangan kerajaan (negeri) itu akan saya teliti setiap sudut baik buruknya dan pandangan semua pihak akan diambil kira serta diperhalusi. Tidak payah kecoh-kecoh atau dipolitikkan.

"Buat masa ini, saya mahu kerajaan memberi tumpuan kepada pembangunan ekonomi negeri Johor serta kepentingan rakyat. Kerajaan negeri boleh berikan apa jua cadangan kepada saya dan saya akan mempertimbangkan sedalam-dalamnya sebelum memberikan apa-apa keputusan,"titah baginda dalam satu kenyataan yang dikeluarkan Royal Press Office (RPO) dalam laman Facebook rasmi baginda.Bermula 1 Jan 2014, Sultan Ibrahim telah mengubah cuti mingguan Johor kepada Jumaat dan Sabtu sebagai penghormatan kepada hari Jumaat selaku penghulu segala hari dan pengiktirafan Agama Islam sebagai agama negeri Johor.Perubahan itu sebenarnya mengembalikan semula cuti hujung minggu asal (Jumaat dan Sabtu) yang telah dilaksanakan dalam di Johor sejak sekian lama sebagai sebuah Negeri Melayu Tidak Bersekutu.Johor hanya melaksanakan hujung minggu Sabtu dan Ahad bermula 1994 apabila ia ditukar ketika pentadbiran Tan Sri Muhyiddin Yassin selaku Menteri Besar.Pada 10 Ogos lepas, Menteri Besar Johor Datuk Onn Hafiz Ghazi telah membentangkan hasil dapatan kerajaan negeri mengenai penyelarasan cuti hari minggu untuk pertimbangan Sultan Ibrahim.


Kedah siap siaga kemungkinan banjir

CHANGLUN, 23 Ogos - Kerajaan Negeri Kedah kini bersiap siaga bagi menghadapi sebarang kemungkinan berlakunya banjir di beberapa kawasan berisiko di negeri itu.  Ia berikutan keadaan cuaca tidak menentu ketika ini yang boleh menyebabkan berlakunya banjir.  Pengerusi Jawatankuasa Pembangunan Wanita, Keluarga dan Masyarakat, Kebajikan Negeri Kedah, Datuk Halimaton Shaadiah Saad berkata Jabatan Kebajikan Masyarakat, (JKM) sentiasa bersedia termasuk daripada aspek bantuan dan Pusat Pemindahan Sementara (PPS).

"Sebagai entiti yang menjaga kebajikan ini saya bersama-sama JKM mengarahkan semua pegawai-pegawai Pejabat Kebajikan Masyarakat Daerah (PKMD)siap sedia dengan keadaan musim sekarang, fenomena sekarang ini kita tidak boleh katakan ini lah musim tengkujuh, ini musim panas atau sebagainya. Kita lihat hujan sentiasa berlaku dan cuaca tidak menentu," kata Halimaton selepas merasmikan Road Tour Kepenggunaan anjuran Pusat Khidmat ADUN Bukit Kayu Hitam di sebuah pasaraya di sini.Pada majlis itu, seramai 300 penduduk kurang berkemampuan di sekitar kawasan Dewan Undangan Negeri (DUN) Bukit Kayu Hitam menerima baucer keseluruhan berjumlah RM12,000 untuk membeli barangan keperluan asas terpilih.


Peniaga hadkan jualan minyak paket, tidak salah - Pengarah KPDNHEP Kedah

CHANGLUN, 23 Ogos- Tindakan peniaga menghadkan penjualan minyak masak bersubsidi kepadasetiap keluarga tidak menyalahi undang-undang.  Sebaliknya, tindakan itu hanyalah bertujuan untuk memastikan lebih ramai pengguna mendapat bekalan minyak masak bersubsidi tersebut.  Pada masa sama, Pengarah Kementerian Perdagangan Dalam Negeri dan Hal Ehwal Pengguna, KPDNHEP Kedah, Affendi Rajini Kanth berkata, bekalan minyak masak bersubsidi di Kedah mencukupi bagi menampung keperluan orang ramai.  Setakat ini katanya, pihaknya belum menerima sebarang aduan berkaitan aktiviti penjualan minyak masak bersubsidi kepada pihak yang tidak sepatutnya.  "Untuk pembelian minyak, had pembelian kuantiti dibenarkan, cuma dia tidak boleh letak syarat pembelian. Tapi kalau dia ada jumlah minyak yang terhad dan dia nak kawal pembelian kepada semua bagi dapat, tidak ada masalah kita benarkan, cuma kita tak benarkan letak syarat pembelian," katanya.Beliau mengulas rungutan orang ramai mengenai tindakan sesetengah peniaga yang menghadkan pembelian minyak masak paket antara satu hingga tiga paket seorang.  Affendi bercakap kepada RTM selepas menghadiri Road Tour Kepenggunaan anjuran Pusat Khidmat ADUN Bukit Kayu Hitam di sebuah pasaraya di Changlun, Kedah.  Program dirasmikan oleh Pengerusi Jawatankuasa Pembangunan Wanita, Keluarga dan Masyarakat, Kebajikan Negeri Kedah merangkap ADUN Bukit Kayu Hitam, Dato’ Halimaton Shaadiah Saad.

(Pengarah KPDNHEP Kedah, Affendi Rajini Kanth)


Rayuan kes SRC: Najib kemuka permohonan Ketua Hakim Negara tarik diri

PUTRAJAYA, 23 Ogos - Datuk Seri Najib Tun Razak hari ini mengemukakan permohonan supaya Ketua Hakim Negara Tun Tengku Maimun Tuan Mat menarik diri daripada mendengar rayuan akhirnya berkaitan kes penyelewengan dana SRC International Sdn Bhd.Peguam Hisyam Teh Poh Teik yang mewakili bekas Perdana Menteri itu memberitahu Mahkamah Persekutuan bahawa pasukan pembelaan telah memfailkan permohonan supaya hakim nombor satu negara itu menarik diri daripada mendengar rayuan tersebut lewat malam tadi.Beliau berkata salinan permohonan telah diserahkan kepada pihak pendakwaan.

(Najib tiba di Mahkamah Persekututuan hari ini)

Timbalan Pendakwa Raya ad hoc Datuk V.Sithambaram kemudian bangun dan berkata pihak pendakwaan belum menerima salinan permohonan yang sudah dimeteri, oleh itu sehingga ia diserahkan prosiding permohonan menarik diri itu tidak boleh dijalankan.Tengku Maimun menyoal Hisyam sama ada pihak pembelaan ingin berhujah berhubung rayuan utama.Hisyam menjawab: “Tidak”.

Bagaimanapun, Hisyam berkata beliau ingin membalas hujah Sithambaram mengenai isu sama ada mahkamah boleh membuat keputusan tanpa mendengar hujahan pembelaan.

Tengku Maimun kemudian mengarahkan peguam itu agar menjawab hujah Sithambaram terlebih dahulu.

Namun Hisyam menggesa permohonan agar Ketua Hakim Negara itu menarik diri daripada mendengar rayuan tersebut didengar terlebih dahulu.

“Kamu sepatutnya berhujah mengenai enam autoriti yang digunakan oleh pihak pendakwaan bahawa mahkamah boleh membuat keputusan tanpa mendengar hujahan pihak pembelaan," kata Tengku Maimun.

Pada peringkat ini, Hakim Besar Sabah dan Sarawak Tan Sri Abang Iskandar Abang Hashim mencelah dan berkata panel itu mahu mendengar hujahan balas pihak pembelaan terlebih dahulu.

"Kita di sini bukan untuk membuang masa," kata Tengku Maimun yang kemudian meminta kakitangan mahkamah mendapatkan dokumen berkaitan berhubung permohonan agar beliau menarik diri.

Mahkamah kemudian berehat sebentar. - BERNAMA


Waspada akaun Facebook palsu Imigresen

KUALA LUMPUR, 23 Ogos- Orang ramai dinasihatkan agar berhati-hati dan tidak terpedaya dengan hebahan di satu akaun Facebook palsu yang menggunakan nama Jabatan Imigresen Malaysia. Dalam kenyataan yang dimuat naik di laman Facebook rasminya, jabatan itu memaklumkan terdapat akaun palsu menggunakan logo jabatan itu, selain turut memuat naik kenyataan media yang menggunakan nama Ketua Pengarah Imigresen Malaysia (Datuk Seri Khairul Dzaimee Daud).

Kenyataan itu meminta orang ramai agar segera melaporkan kepada pihaknya jika terdapat sebarang maklumat yang meragukan supaya tindakan sewajarnya dapat diambil."Sila rujuk portal (https://www.imi.gov.my) dan Facebook rasmi Jabatan Imigresen Malaysia untuk sebarang maklumat lanjut," demikian menurut kenyataan itu.


Dana khas filem pendek, perkasa karyawan muda

AMPANG, 23 Ogos - Seramai 29 Karyawan Muda terpilih bagi menerima Dana Khas Filem Pendek, membabitkan peruntukan berjumlah RM794,000 untuk tahun ini.Manakala, 35 lagi dalam fasa akhir penilaian.Ketua Pegawai Eksekutif Perbadanan Kemajuan Filem Nasional Malaysia (FINAS), Profesor Dr Md Nasir Ibrahim berkata insentif itu bagi memperkasa kemahiran serta keupayaan penggiat seni dalam menghasilkan karya berkualiti.

"Pembikin filem muda ini bukan semua ada duit pun, bukannya ada duit sendiri. Pembikin filem muda yang menerima ini lain sikit kriteria dia. "Cara pemilihan pun ada berbeza sedikit sebab kita faham pembikin filem dalam kalangan muda ini mana hendak kumpul duit jadi, peluang ini kita bagi, pengecualian berbeza sikit berbanding daripada mereka yang berkemampuanlah," katanya dalam sidang media selepas Majlis Serahan Surat Setuju Terima (SST) Dana Filem Pendek, di sini.Tambahnya, FINAS akan mengikuti perkembangan projek syarikat yang terpilih dari semasa ke semasa bagi memastikannya disiapkan sesuai sasaran masa.Pada Majlis tersebut, tujuh karyawan muda tempatan menerima surat SST bagi mewakili 29 individu yang terpilih. Antaranya, Mohd Hairi Safwan dengan karya bertajuk 'Qarin', Lim Han Loong, Family Gathering, dan Lee Shi Min, Dad's Suit.


Prestasi Lembaga Pelabuhan Johor di tahap terbaik, capai 11.2 juta TEU di PTP tahun lalu

JOHOR BAHRU, 23 Ogos - Kementerian Pengangkutan berpuas hati dengan prestasi Lembaga Pelabuhan Johor (LPJ) dalam mengendalikan Pelabuhan Tanjung Pelepas (PTP).Menterinya, Datuk Seri Dr. Wee Ka Siong yakin PTP mampu mengekalkan prestasi tahun lalu dengan mengendalikan 11.2 juta TEU (twenty equivalent units).Pencapaian itu katanya, boleh dicapai meskipun terkena tempias disebabkan perang Ukraine-Rusia yang berlarutan ketika ini sekali gus mengukuhkan kedudukannya sebagai satu daripada 15 pelabuhan tersibuk di dunia.

"Berdasarkan prestasi PTP setakat ini pelabuhan itu telah mengendalikan 6.89 juta TEU yang dijangka akan menjangkau 7 juta TEU pada hujung bulan ini."Melihat daripada segi trend, penghantaran kontena meningkat pada empat bulan terakhir disebabkan musim perayaan seperti Krismas, maka kita yakin mampu mencapai prestasi 11.2 juta TEU pada tahun lalu," katanya dalam sidang media selepas merasmikan pelancaran program Tanggungjawab Sosial Korporat (CSR) Lembaga Pelabuhan Johor (LPJ) Cares Keluarga Malaysia di Pelabuhan Johor, di sini.Pihaknya meletakkan sasaran itu untuk dipenuhi sekali gus membuktikan kemampuan PTP yang menunjukkan peningkatan ketika kebanyakan pelabuhan dunia lain terkesan.Pada tahun lalu, PTP mencatatkan jumlah kendalian sebanyak 11.2 juta TEU dengan nilai pertumbuhan 14 peratus, berbanding 9.8 juta TEU pada tahun sebelumnya.Pencapaian itu meletakkan PTP antara 20 pelabuhan terbaik dunia dengan merekodkan pertumbuhan 1.4 juta TEU.Sejak ditubuhkan, PTP telah berjaya mengendalikan lebih 148 juta TEU manakala Pelabuhan Pasir Gudang yang menjadi hub penyimpanan minyak kelapa sawit terbesar dunia mengendalikan 21 juta TEU.


Laporan forensik projek LCS disiar kepada umum

KUALA LUMPUR, 23 Ogos - Laporan Audit Forensik berkaitan projek kapal tempur pesisir (LCS) yang dalam simpanan Bousted Heavy Industries Corporation Berhad (BHIC) disiarkan kepada umum, malam semalam.Menteri Kanan Pertahanan, Datuk Seri Hishammuddin Tun Hussein berkata lembaga pengarah BHIC bersetuju untuk nyahklasifikasi dokumen berkenaan selaras dengan keputusan Jemaah Menteri berkaitan perkara itu sebelum ini.

Hishamuddin dalam ciapan di Facebooknya turut mengepilkan surat daripada BHIC kepada Sekretariat Jawatankuasa Kira-Kira Wang Negara (PAC) berkaitan nyahklasifikasi dokumen berkenaan.

"Laporan ini hanya mengenai audit forensik LCS kerana ia merupakan laporan audit forensik dalaman syarikat, turut merangkumi maklumat dalaman syarikat BHIC yang lain," katanya.Laporan audit forensik itu boleh diakses oleh orang ramai menerusi pautan www.parlimen.gov.my/pac/review/docs-257-319.pdf


Kenderaan bawa PM dilihat tinggalkan Seri Perdana

PUTRAJAYA, 22 Ogos - Pertemuan pemimpin - pemimpin UMNO berakhir selepas hampir sejam mengadakan perbincangan di Seri Perdana. Konvoi yang membawa Perdana Menteri, Datuk Seri Ismail Sabri Yaakob kelihatan meninggalkan perkarangan Seri Perdana sekitar pukul 9.11 malam.

(Media berkumpul di luar Seri Perdana, Putrajaya)

Beberapa kenderaan pemimpin UMNO mula memasuki Seri Perdana kira-kira pukul 6.00 petang antaranya Naib Presiden UMNO, Datuk Seri Mahdzir Khalid. Difahamkan perbincangan tersebut bermula pada pukul 8.00 malam. Sebelum itu, satu pertemuan tergempar melibatkan pemimpin utama UMNO mengadakan mesyuarat di Menara Dato Onn hari ini dikatakan membincangkan Pilihan Raya Umum (PRU15).


Daftar anak dalam tempoh 60 hari selepas kelahiran

ROMPIN, 22 Ogos- Jabatan Pendaftaran Negara (JPN) menyarankan penduduk di seluruh negara melakukan pendaftaran kelahiran awal iaitu dalam tempoh 60 hari selepas kelahiran bagi memudahkan anak mereka mendapatkan sijil kelahiran.  Sekiranya pendaftaran dilakukan selepas tempoh tersebut, ia dikategorikan sebagai daftar lewat dan prosesnya perlu dilakukan dengan cara yang berbeza dan sukar kerana ia perlu diperhalus terlebih dahulu. Ketua Pengarah Pendaftaran Negara, Datuk Ruslin Jusoh berkata, perkara itu tidak boleh dianggap remeh dan perlu kesedaran ibu bapa demi dokumentasi anak mereka.  Mendaftarkan kelahiran anak adalah kewajipan semua ibu bapa sama ada anak dilahirkan di Malaysia atau hasil daripada perkahwinan yang berlaku di sempadan. Tegas beliau tiada alasan untuk mendaftar lewat kelahiran kerana terdapat 223 pejabat Jabatan Pendaftaran Negara (JPN) di seluruh negara. Proses dokumentasi kelahiran akan menjadi sukar sekiranya mereka lewat mendaftar kelahiran bayi mereka.

(Datuk Ruslin di temu bual selepas Program MEKAR di Sekolah Kebangsaan (SK) Bukit Serok)

"Ada kes permohonan daftar lewat kelahiran ni mereka sudah berumur hampir 50 tahun. Kita pernah mengalami permohonan sebegitu 50 tahun baru datang ke JPN untuk mendaftar kelahiran. Apabila usia 50 tahun proses dokumentasi pembuktian kelahiran tu amat sukar untuk dapat. "Kita terpaksa buat siasatan dan akan ambil masa yang panjang bagi memastikan mereka ini benar-benar lahir di Malaysia," kata Ruslin selepas Program MEKAR di Sekolah Kebangsaan (SK) Bukit Serok di sini.  Majlis penyerahan dokumen pengenalan diri tersebut melibatkan 10 penerima Orang Asli termasuk murid yang belum mempunyai dokumen pengenalan diri.


Harga ayam dan telur stabil

(Datuk Seri Mustapa pada sidang media selepas mempengerusikan mesyuarat pasukan khas itu diKementerian Perdagangan Dalam Negeri dan Hal Ehwal Pengguna/BERNAMA)

PUTRAJAYA, 22 Ogos- Harga purata ayam dan telur semakin stabil di seluruh negara, kata anggota Pasukan Jihad Tangani Inflasi, Datuk Seri Mustapa Mohamed. Menurut beliau purata harga ayam ketika ini ialah RM8.57 sen sekilogram, jauh lebih rendah daripada harga siling. "Bekalan tiada masalah, (bekalan) telur pun tiada masalah, harganya selari dengan harga yang ditetapkan kerajaan iaitu bagi Gred A umpamanya 45 sen sebiji," katanya.

Mengenai ikan kembung pula beliau berkata harganya didapati semakin meningkat dan ada rakyat yang tidak mampu beli ‘ikan rakyat’ itu.Menurutnya Malaysia bergantung pada 40% pengeluaran ikan kembung tempatan dan 60% lagi diimport dari dari Thailand (ikan segar) dan dari China (ikan sejuk beku).“Ia (harga ikan) ada kaitan dengan sumber perikanan negara. Tindakan yang diambil ialah meningkatkan bekalan ikan sejuk beku kerana ia jauh lebih murah berbanding ikan segar,” katanya sambil menambah usaha perlu dilakukan bagi meningkatkan minat rakyat Malaysia untuk makan ikan akua atau ikan air tawar.


ALOR SETAR, 22 Ogos- Lembaga Kemajuan Pertanian Muda (MADA) melaksanakan beberapa tindakan bagi mengurangkan risiko serangan dan penularan penyakit tanaman padi Hawar Bulir Bakteria atau Bacterial Panicle Blight (BPB) yang dilaporkan merosakkan tanaman padi di beberapa kawasannya.  MADA dalam kenyataan memaklumkan pesawah dinasihatkan agar melakukan pemantauan ladang dengan lebih kerap dan teliti supaya tindakan kawalan yang bersesuaian dapat dilakukan dengan segera dan efektif.

Kenyataan itu dikeluarkan berikutan laporan sebuah media tempatan yang melaporkan 300 pesawah di sekitar Yan kerugian RM1.5 juta selepas 500 hektar sawah mereka diserang BPB baru-baru ini. MADA berkata antara tindakan yang telah dilakukan ialah mengadakan kempen pengembangan selain pemantauan melalui program pengawasan dan ramalan perosak (PNR). Selain itu hebahan melalui kaedah Alert and Awareness, program kawalan merebak melalui edaran racun demonstrasi dan kerjasama strategik bersama jabatan dan agensi yang terlibat dalam tanaman padi juga dilaksanakan.

(MADA ambil tindakan kurangkan risiko serangan penyakit perosak tanaman padi/Foto fail)

"Berdasarkan laporan yang dikeluarkan hingga 17 Ogos 2022, kawasan serangan BPB seluas 26.41 hektar telah direkodkan iaitu 0.026% daripada keluasan MADA. "7.70 hektar serangan penyakit di kawasan Wilayah I Perlis, 5.29 hektar di Wilayah II Jitra, 3.55 hektar di Wilayah III Pendang, manakala seluas 9.87 hektar di Wilayah IV Kota Sarang Semut," menurut kenyataan itu. MADA secara keseluruhan mempunyai keluasan kawasan penanaman padi 96,558 hektar di Kedah dan Perlis.


(Datuk Seri Mustapa berkata MAFI, KPDNHEP diminta bentang kajian lengkap bekalan makanan negara)

PUTRAJAYA, 22 Ogos- Kementerian Pertanian dan Industri Makanan (MAFI) dan Kementerian Perdagangan Dalam Negeri dan Hal Ehwal Pengguna (KPDNHEP) diminta membentangkan satu kajian yang holistik berkaitan hala tuju bekalan makanan negara.

Anggota Pasukan Jihad Tangani Inflasi, Datuk Seri Mustapa Mohamed berkata ia meliputi kajian berkaitan strategi pertanian pintar, kegunaan tanah bagi tanaman padi, bekalan daging dan harga ikan kembung yang semakin meningkatBeliau yang juga Menteri di Jabatan Perdana Menteri (Ekonomi) berkata jawatankuasa itu telah mendengar pembentangan daripada Suruhanjaya Persaingan Malaysia (MyCC) berkaitan kajian terhadap lima barang makanan iaitu kubis, ikan kembung, sawi, rumusan bayi dan daging.“Sudah bentang (kajian), tapi kita cuma cadang supaya kajian ini daripada perspektif KPDNHEP perlu digabungkan dengan MAFI.“Umpamanya pertanian pintar dan berkaitan dengan padi, usaha perlu dilaksanakan untuk memastikan kawasan penanaman padi tidak merosot,” katanya dalam sidang media selepas mempengerusikan mesyuarat Pasukan Jihad Tangani Inflasi ke-12 di sini.-BERNAMA

(Datuk Seri Mustapa dalam sidang media selepas mempengerusikan mesyuarat Pasukan Jihad Tangani Inflasi ke-12)


20% DUN telah laksana Jualan Murah Keluarga Malaysia

PUTRAJAYA, 22 Ogos- 120 daripada lebih 600 kawasan Dewan Undangan Negeri (DUN) di seluruh negara telah melaksanakan Jualan Murah Keluarga Malaysia (JMKM) hingga minggu lepas, kata Anggota Pasukan Jihad Tangani Inflasi, Datuk Seri Mustapa Mohamed."Pasukan Khas Jihad Tangani Inflasi akan terus menggerakkan semua lima kementerian peneraju untuk memastikan JMKM ini menjangkau semua DUN sekurang-kurangnya dua kali sebulan agar seramai mungkin rakyat dapat manfaat daripada inisiatif itu dalam mengurangkan beban kos sara hidup," katanya.Selain KPDNHEP, empat kementerian peneraju yang bekerjasama bagi pelaksanaan program JMKM ialah MAFI, Kementerian Pembangunan Usahawan dan Koperasi, Kementerian Pembangunan Luar Bandar dan Kementerian Wilayah Persekutuan.Program JMKM yang memberi akses kepada rakyat mendapatkan barangan keperluan dijual antara 10 hingga 20 peratus lebih rendah berbanding harga pasaran, dijadual berlangsung selama 18 minggu sehingga akhir tahun ini.

(Datuk Seri Mustapa dalam sidang media selepas mempengerusikan mesyuarat Pasukan Jihad Tangani Inflasi ke-12)


SPRM kesan seorang lelaki bantu siasatan kes

PUTRAJAYA, 22 Ogos - Suruhanjaya Pencegahan Rasuah Malaysia (SPRM) Selangor berusaha mengesan seorang lelaki bagi membantu siasatan kes agensi berkenaan.SPRM menerusi kenyataan memaklumkan, individu tersebut dikenali sebagai Lee Che Hing, 76, mempunyai alamat terakhir di No.17, Persiaran Burhanuddin Helmi, Taman Tun Dr Ismail, 60000 Kuala Lumpur atau No. 15, Jalan Putra 6, Taman Putra Sulaiman, 68000 Ampang, Selangor.  SSehubungan itu, orang ramai yang mengenali atau mempunyai maklumat mengenai lelaki tersebut diminta menghubungi pegawai penyiasat, KPKPs Sekhar Mariappan di talian 03-8870 0297 atau 011-36868267 atau secara emel This email address is being protected from spambots. You need JavaScript enabled to view it..


Gempa bumi sederhana di selatan Bali

PETALING JAYA, 22 Ogos- Gempa bumi berukuran sederhana 5.3 pada skala Richter telah melanda selatan Bali, Indonesia pada 4.36 petang tadi. Menurut kenyataan Jabatan Meteorologi gempa berpusat di 9.5 darjah Selatan dan 115.6 darjah Timur dengan kedalaman 141 kilometer. Kedudukannya 98 kilometer Tenggara dari Denpasar.MetMalaysia memaklumakn, tiada ancaman tsunami kepada Malaysia.

(Gempa bumi sederhana di selatan Bali/MetMalaysia)


Labuan bersedia hampir 100% hadapi PRU-15

LABUAN, 22 Ogos- Tahap kesiapsiagaan mengahdapi Pilihan Raya Umum Ke-15 telah mencapai 90% di Labuan, meski tarikh Pilihan PRU-15 masih belum pasti. Ini termasuk senarai pusat mengundi yang dijangka bertambah di Labuan.  Pegawai Pengurus Pilihan Raya P.166 Labuan, Tuan Yusup Mohamad berkata walaupun jumlah pengundi bertambah susulan pelaksanaan umur kelayakan pengundi berusia 18 tahun, pihaknya yakin ia masih dalam jumlah yang dapat dikawal. "Ini sudah tentu bila jumlah pengundi bertambah maka ia akan melibatkan pusat mengundi yang bertambah. "Namun pertambahan ini kita semak mampu ditampung dengan kapasiti sekolah yang ada bawah kawalan Jabatan Pendidikan Wilayah Persekutuan Labuan," kata Tn. Yusup yang juga Pengarah Jabatan Pendidikan Labuan.Beliau ditemui pemberita ketika menjadi tetamu program Bicara Ekslusif di LABUANfm di sini.Tambahnya, melalui taklimat awal SPR Julai lalu, aliran keluar masuk dan penguatkuasaan Prosedur Operasi Standard COVID-19 juga akan dilaksanakan, dengan penempatan petugas khas Jabatan Kesihatan di tempat-tempat mengundi.

(Tuan Yusup ketika ditemui wartawan selapas menjadi tetamu program Bicara Ekslusif di LABUANfm)


SIMPANG EMPAT, 22 Ogos- Hampir 80% daripada keseluruhan 7,000 premis perniagaan bawah kawal selia Majlis Perbandaran Kangar (MPK) didapati mengibarkan Jalur Gemilang bersempena sambutan Hari Kebangsaan dan Hari Malaysia. Menurut Yang Dipertua MPK, Norazlan Yahaya, kesedaran masyarakat termasuk pemilik premis untuk mengibarkan Jalur Gemilang berada pada tahap yang baik. Pada 20 Julai lalu, pihak MPK telah mengeluarkan arahan kepada semua pengusaha atau pemilik premis perniagaan supaya bersama-sama menyemarakkan sambutan Bulan Kebangsaan dengan kibaran Jalur Gemilang. "Sebenarnya kita tidak mahu fokus sangat ke arah hendak bagi denda atau kompaun. Kita boleh bagi kompaun sebab pengibaran bendera Jalur Gemilang dalam tempoh sambutan Bulan Kemerdekaan memang kita dah letakkan dalam syarat perniagaan. "Tapi kita lebih ke arah nak memberi kesedaran supaya atau pun pembudayaan dakam kalangan peniaga ini supaya masing-masing ada kesedaran dari segi untuk sama-sama memeriahkan sambutan Hari Kebangsaan kita," kata Norazlan kepada media di Majlis Bubur Asyura Mega DUN Simpang Empat yang diadakan di Perkarangan Pusat Internet Batas Lintang di sini dan dirasmikan ADUN Simpang Empat, Nurulhisham Yaakob.

(Kesedaran kibar Jalur Gemilang di Kangar pada tahap yang baik)

Sebanyak 28 kawah bubur asyura disediakan oleh penduduk setempat dan 3,000 pek bubur asyura telah diagihkan kepada penduduk. Bersempena dengan majlis itu juga, Jabatan Penerangan Negeri Perlis menganjurkan Kempen Kibar Jalur Gemilang.


Hospital sub pakar jantung pertama di zon selatan bakal dibina di Melaka

KLEBANG, 22 Ogos- Dua pelabur tempatan telah menyatakan minat untuk melabur sehingga RM200 juta di Melaka bagi pembinaan Hospital Sub Pakar Jantung pertama di zon selatan semenanjung Malaysia.  Perkara itu dikongsikan Exco Kesihatan dan Antidadah Melaka, Dr Muhammad Akmal Salleh.  Jelas beliau, perbincangan lanjut mengenai pembinaan hospital yang memberi fokus dalam bidang kardiologi itu akan dilaksana kerajaan negeri bersama pelabur dalam masa terdekat.  Jika segalanya berjalan lancar, tempoh empat tahun dijangka diperlukan untuk proses perancangan dan pembinaan Pusat Cardiac Vascular Sentral (CVS) berkenaan.  “Jadi insya-Allah dengan inisiatif ini maka kita boleh jadi hub, pesakit-pesakit jantung dari Melaka dan Johor tidak perlu lagi ke Kuala Lumpur."Mereka boleh dapatkan rawatan di Melaka. Kita jangka dalam tempoh tiga hingga empat tahun ini, hospital ini akan boleh beroperasi,” kata Dr Muhammad Akmal. Menurutnya, lokasi pembinaan hospital tersebut dicadangkan sekitar Ayer Keroh.  Beliau berkata demikian kepada pemberita selepas melancarkan Kempen Care for Your heart di Klebang.  Tambah beliau, dengan pembinaan hospital kerjasama kerajaan negeri dan pihak swasta itu nanti akan dapat menyelesaikan isu jangka masa menunggu janji temu yang terlalu lama dalam kalangan pesakit jantung di Melaka.

(Dr Muhammad Akmal Salleh menghadiri Kempen Care for Your heart di Klebang)


Melaka tubuh jawatankuasa AED

KLEBANG, 22 Ogos- Jawatankuasa bagi penggunaan alat defibrilator luaran automatik (AED) atau jawatankuasa AED akan ditubuhkan kerajaan negeri Melaka.  Tujuannya bagi menyelaras pemasangan, latihan dan penggunaan peralatan berkenaan di bangunan kerajaan serta kawasan pelancongan di negeri itu.  Exco Kesihatan dan Antidadah Melaka, Dr Muhammad Akmal Salleh berkata usaha itu selaras dengan misi Kementerian Kesihatan (KKM) mewajibkan pemasangan peranti itu di semua bangunan serta fasiliti kerajaan seluruh negara pada 2025.  “Jawatankuasa akan ditubuhkan dalam beberapa minggu ini, untuk menyelaraskan program ini dan menyelaraskan AED di semua tempat, supaya kita nak bagitahu bahwa Melaka ini menjadi tumpuan pelancong setiap minggu."AED ini ditempatkan di kawasan-kawasan tumpuan maka ia dapat memberikan kelegaan yang besar kepada mana-mana pelancong yang datang,"katanya. Untuk melancarkan proses itu juga, kerjasama daripada jabatan dan agensi berkaitan diharapkan untuk kos pemasangan peralatan berkenaan.  Buat masa ini, sebanyak 10 AED telah dipasang di bangunan Seri Negeri, Ayer Keroh yang disumbangkan oleh Badan Bukan Kerajaan (NGO).  Dr Muhammad Akmal berkata demikian ketika ditemui pemberita selepas melancarkan Kempen Care for Your heart di Klebang.

(Exco Kesihatan dan Antidadah Melaka, Dr Muhammad Akmal Salleh)


200 petugas kesihatan sertai Konvensyen Hospital Mesra Ibadah Negeri Sembilan

(Majlis Konvensyen HMI yang dirasmikan Menteri Besar  Negeri Sembilan,Datuk Seri Aminuddin Harun)

SEREMBAN, 22 Ogos- Seramai 200 kakitangan kesihatan hospital kerajaan, swasta dan kolej perubatan dari seluruh negeri menyertai Konvensyen Hospital Mesra Ibadah (HMI) Peringkat Negeri Sembilan.Menurut Timbalan Pengerusi Akademi HMI, Dr. Suhaimi Abdul Halim, konvensyen itu bertujuan memberi penerangan kepada petugas sektor kesihatan mengenai kaedah mengaplikasikan rawatan yang mesra ibadah di hospital.Ia bagi memastikan pesakit dapat terus melaksana ibadah sepanjang tempoh mereka berada di pusat rawatan dengan bantuan pengamal perubatan yang bertugas."Kalau kita ingat 10 ke 20 tahun dulu, kebanyakan petugas keihatan tak berapa yakin utuk membantu pesakit, sekarang dengan latihan yang kita adakan alhamdulillah kita boleh bantu untuk pesakit ambil wuduk, solat dan sebagainya," kata Dr. Suhaimi dalam Konvensyen HMI yang dirasmikan Menteri Besar Negeri Sembilan, Datuk Seri Aminuddin Harun, di sini.Tambahnya, petugas perubatan perlu memikul tanggungjawab dalam memastikan pesakit terus menerima bimbingan yang betul.Sehubungan itu Akademi HMI turut menyediakan latihan kepada petugas kesihatan sebagai persediaan untuk membantu pesakit menyempurnakan ibadah mereka.Sementara itu, Datuk Seri Aminuddin menyokong penganjuran konvensyen itu yang dilihat dapat memberi lebih pendedahan kepada petugas kesihatan di Negeri Sembilan."Kita dalam keadaan tertekan kita dan keluarga melalui tempoh yang sangat sukar. Perlu ada orang yang membantu bukan sahaja doktor dan jururawat tetapi bantuan sampingan itu juga perlu untuk menguatkan semangat memberikan kekuatan kepada mereka meneruskan kehidupan." kata Aminuddin ketika ditemui selepas majlis berkenaan.

(Datuk Seri Aminuddin menyokong penganjuran konvensyen itu yang dilihat dapat memberi lebih pendedahan kepada petugas kesihatan di Negeri Sembilan)


Cadangan penetapan dua peringkat harga minyak masak akan diputuskan kabinet

(Timbalan Menteri KPDNHEP, Datuk Rosol Wahid pada  Perasmian Mesyuarat Ke-67 Asean Working Group On Intellectual Property Cooperation (AWGIPC) di Banda Hilir)

BANDA HILIR, 22 Ogos- Perbicangan telah diadakan oleh Kementerian Perdagangan Dalam Negeri danHal Ehwal Pengguna (KPDNHEP) bersama Kementerian Perusahaan Perladangan dan Komoditi (MPIC) dalam melaksanakan penetapan dua harga bagi minyak masak kegunaan domestic dan eksport.  Demikian kata Timbalan Menteri KPDNHEP, Datuk Rosol Wahid ketika diminta mengulas mengenai penetapan harga maksimum minyak masak botol di negara ini.  ”Memang kita bincang, ada cadangan untuk buat dua peringkat harga, untuk domestik dan untuk dieksport. Tapi setakat ini, kita dengan MPIC sudah bermesyuarat tapi belum ada keputusan."Dan keputusan ini, walaupun masing-masing sudah bersetuju, tetapi akhirnya kabinet yang akan putuskan,"katanya.Beliau berkata demikian kepada pemberita selepas Perasmian Mesyuarat Ke-67 Asean Working Group On Intellectual Property Cooperation (AWGIPC) di Banda Hilir.  Katanya, dengan penetapan harga tersebut diharap dapat meringan beban negara khususnya melibatkan minyak masak bersubsidi.


Usahawan PMKS perlu segera digitalisasikan perniagaan

KUALA LUMPUR, 22 Ogos- Pengaplikasian teknologi digital amat penting dalam membawa produk Perusahaan Mikro, Kecil dan Sederhana (PMKS) ke peringkat antarabangsa.Menurut Penganalisis Korporat dan Perniagaan, Mohamad Faisal Abdul Malik berpendapat, golongan tersebut juga perlu mampu berdiri sendiri bagi jangka masa sederhana dan panjang tanpa bergantung terus kepada kerajaan semata-mata.Selain itu, ia juga membantu kelestarian perniagaan usahawan PMKS itu sendiri."Apa yang diperlukan ialah mungkin mekanisma yang berbeza. Sebelum ini cabaran pengoperasian PKP namun kini cabarannya adalah inflasi pula yang memerlukan fokus dan cara yang berbeza daripada pihak kerajaan dan pihak berwajib. Peniaga perlu bangkit demi kelangsungan jangka masa panjang," kata Mohamad Faisal ketika bercakap dalam rancangan Selamat Pagi Malaysia, hari ini.Ke arah itu, penyediaan infrastruktur, sistem yang berkesan dan ampuh oleh pihak berwajib perlu dilaksanakan terutama bagi membantu usahawan yang berada di kawasan luar bandar.


Patuh etika media sosial, tunjang keharmonian masyarakat

KUALA LUMPUR, 22 Ogos- Pengguna harus lebih bertanggungjawab dan beretika ketika menggunakan media sosial bagi memastikan keharmonian negara terpelihara.Menurut Ketua Program Sains Politik, Pusat Kajian Sejarah, Politik dan Hal Ehwal Antarabangsa , Fakulti Sains dan Kemanusiaan Universiti Kebangsaan Malaysia (UKM), Dr. Muhamad Nadzri Mohamed Noor, ini kerana medium tersebut merupakan antara perantara penting dalam memupuk perpaduan rakyat."Mana-mana wacana yang negatif, kalau kita dapat bertindak balas secara baik dan ilmiah maka itu akan makan diri. Dalam masa yang sama impaknya terlalu besar, merosakkan dan mengganggu kesepaduan masyarakat Malaysia. Oleh itu, kita perlu ambil tindakan secara berkadar dalam memastikan kebebasan itu tidak digugat dan boleh digunakan secara bertanggungjawab," kata Dr. Muhamad Nadzri dalam rancangan Selamat Pagi Malaysia secara maya. Sebarang perkongsian yang berbaur perkauman terutama yang mampu mengganggu gugat ketenteraman negara seharusnya dielakkan.Jelas beliau, ia penting dalam merealisasikan konsep Keluarga Malaysia yang menggariskan tiga teras utama iaitu iaitu keterangkuman, kebersamaan dan kesyukuran dalam masyarakat yang majmuk.

(Ketua Program Sains Politik, Pusat Kajian Sejarah, Politik dan Hal Ehwal Antarabangsa, Fakulti Sains dan KemanusiaanUKM, Dr. Muhamad Nadzri Mohamed Noor berkata demikian dalam Rancangan Selamat Pagi Malaysia, hari ini)


PKS digesa daftarkan produk dibawah MyIPO - KPDNHEP

BANDAR HILIR, 22 Ogos- Perusahaan Kecil dan Sederhana (PKS) diseluruh negara disaran untuk mendaftar dengan Perbadanan Harta Intelek Malaysia (MyIPO).  Ini kerana sehingga Jun lalu hanya 8,360 permohonan tempatan bagi cap dagangan didaftarkan di MyIPO.  Menurut Timbalan Menteri Perdangan Dalam Negeri dan Hal Ehwal Pengguna (KPDNHEP), Datuk Rosol Wahid, kerajaan menawarkan Dana Pemfailan Harta Intelek 2.0 dengan peruntukkan RM4 juta bagi tempoh empat tahun bermula tahun ini hingga 2025.  Beliau berkata dana berkenaan merangkumi pembiayaan fi bagi kesemua pemfailan komponen harta intelek iaitu cap dagangan, paten, reka bentuk perindustrian, hak cipta dan petunjuk geografi.  ”Saya berharap agar usahawan PKS dapat mendaftar produk masing-masing dgn MyIPO kerana dengan adanya perakuan tersebut maka IP ataupun produk mereka akan dapat dijaga. Mengikut data, kesedaran itu masih lagi kurang. Ia amat penting untuk tujuan dokumentasi, urusan mahkamah dan sebagainya melalui pendaftaran yang bernilai RM900 untuk 10 tahun," kata Rosol kepada pemberita RTM selepas Perasmian Mesyuarat Ke-67 Asean Working Group On Intellectual Property Cooperation (AWGIPC), di sini.

(Timbalan Menteri KPDNHEP, Datuk Rosol Wahid berkata demikian selepas Perasmian MesyuaratKe-67 Asean Working Group On Intellectual Property Cooperation (AWGIPC))

Mesyuarat 67 AWGIPC berlangsung dari 22 hingga 26 Ogos ini di Melaka dengan tujuan menyelaraskan kerjasama dalam bidang harta intelek di rantau ASEAN.


DSV gayakan barang kemas bernilai RM1 Juta bagi populariti penjenamaan barang kemas

(Datuk Seri Vida ketika memperagakan barang kemas di Pameran Penang Signature Gold)

BAYAN LEPAS, 22 Ogos- Usahawan terkenal kosmetik, Datuk Seri Vida (DSV) menggayakan barang kemas bernilai RM1 Juta pada pameran Penang Signature Gold dan Barang Kemas di Pusat Konvensyen Setia Spice, Bayan Lepas.  Hasmiza Othman atau lebih dikenali sebagai DSV dipilIih sebagai wajah selebriti bagi memperagakan barang kemas dalam koleksi ‘Only You’ untuk sebuah syarikat pengeluar barang kemas.  DSV dipilih oleh pengasas jenama itu, Foo Chai Luen bagi meningkatkan populariti penjenamaan barang kemas keluarannya memandangkan figura itu sudah sinonim dalam memperagakan barang perhiasan berharga.  Pihaknya juga percaya, inovatif yang dilakukan terhadap barang kemas yang dicipta itu mampu membuatkan ia terkenal dengan jolokan koleksi barang kemas luar biasa.  Pameran berkenaan akan berlangsung selama tiga hari juga bagi menarik minat para peniaga emas menerusi koleksi-koleksi yang diketengahkan setiap pengilang. Ia merupakan satu-satunya pameran emas di Asia Tenggara anjuran Persatuan Tukang Emas dan Barang Kemas Pulau Pinang (PGJA) dan Elite Expo Sdn Bhd.

(Antara koleksi barangan kemas yang dipamerkan pada pameran Penang Signature Gold dan Barang Kemas di Pusat Konvensyen Setia Spice, Bayan Lepas)


LPJ rekod peningkatan

(Menteri Pengangkutan, Datuk Seri Dr Wee Ka Siong semasa ditemui pemberita)

JOHOR BAHRU, 22 Ogos- Kementerian Pengangkutan berpuas hati dengan prestasi Lembaga Pelabuhan Johor, LPJ yang merekodkan peningkatan TEUs di Pelabuhan Tanjung Pelepas, PTP sekali gus, yakin dapat mengekalkan pencapaian 11.2 juta TEUs yang diraih PTP tahun lalu. Menteri Pengangkutan, Datuk Seri Dr Wee Ka Siong berkata, PTP kini dilandasan tepat untuk mengulangi pencapaian itu, selepas merekodkan 6.98 juta TEUs sehingga bulan lalu.  Berdasarkan pencapaian semasa itu, pihaknya yakin, PTP boleh mencapai lebih 7 juta TEUs sehingga penghujung bulan ini, meskipun berlaku momentum yang perlahan disebabkan konflik Russia Ukraine. Dan berbaki empat bulan lagi, PTP dijangka mampu mengekalkan kedudukan ke-15, sebagai pelabuhan tersibuk di dunia. Datuk Seri Dr Wee Ka Siong, Menteri Pengangkutan berkata, "ia adalah refleksi kepada kerancakan prestasi perniagaan import dan eksport yang sangat baik." Beliau berkata demikian selepas merasmikan Majlis Pelancaran Program CSR LPJ Cares Keluarga Malaysia Lembaga Pelabuhan Johor di Johor Bahru hari ini. Tahun lalu, Pelabuhan Tanjung Pelepas mencatatkan peningkatan 11.2 juta TEUs meningkat 14%, berbanding 9.8 juta TEUs tahun 2020. Pencapaian itu membolehkan PTP menjadi antara 20 pelabuhan terbaik dunia dan kedua di Asia yang merekodkan pertumbuhan dua digit.


Pusat daya maju bengkel jahitan KEMAS dilaksanakan di Labuan

(Siti Norlela Jili, tenaga pengajar KEMAS di Labuan)

LABUAN, 22 Ogos- Pelaksanaan Pusat Daya Maju Bengkel Jahitan Jabatan Kemajuan Masyarakat (KEMAS) disambut baik warga Labuan, khususnya golongan suri rumah yang ingin menggerakkan ekonomi keluarga dengan kemudahan yang dibekalkan menerusi pusat tersebut.  Selain menggunakan pelbagai mesin jahit yang disediakan, pengguna serta pengusaha turut mendapat bimbingan tenaga mahir berterusan, yang disediakan KEMAS Labuan. Menurut salah seorang tenaga pengajar KEMAS, Siti Norlela Jili, "peserta tu datang mengikut silibus yang disediakan dan tempoh dalam tempoh setahun pembelajaran mereka kalau tidak habis dalam setahun tu mereka akan sambung lagi ke tahun berikutnya." Noordiana Mohammad Kamaruzaman merupakan salah seorang peserta bengkel di Kemas Layangan juga, "belajar menjahit daripada tahun 2021, dan saya telah menjahit banyak pakaian dan baju, skirt dan saya boleh manfaatkan di sini." Pengerusi Perbadanan Labuan merangkap Ahli Dewan Negara Senator Datuk Bashir Alias, menyempurnakan majlis pelancaran tersebut yang disaksikan Pengarah KEMAS Wilayah Persekutuan, Asri Salleh.  Semalam, majlis itu dilancarkan serentak di tujuh buah negeri di seluruh negara.

(Antara aktiviti yang diadakan ketika Pelaksanaan Pusat Daya Maju Bengkel Jahitan Jabatan Kemajuan Masyarakat (KEMAS), Labuan)


Semarak merdeka di RTM Melaka

(Pengarah RTM Melaka, Mohd Yusni Mohamed Ali ketika ditemui pemberita)

MELAKA, 22 Ogos- Bersempena bulan kemerdekaan, RTM Melaka tidak ketinggalan untuk menyemarakkan kibaran Jalur gemilang menerusi Kempen Kibar Jalur Gemilang peringkat RTM Melaka.  Pengarah RTM Melaka, Mohd Yusni Mohamed Ali berkata, sepanjang bulan kebangsaan ini, RTM Melaka menyajikan pelbagai program untuk pendengar dan masyarakat setempat.  Antara program berkenaan termasuklah Dokumentari Bulan Kebangsaan , Drama 'Kampung Seronok', kuiz dan sebagainya. Tambah beliau, “ini antara bagi menyemarakkan semangat patriotik dalam kalangan kakitangan RTM Melaka dan juga masyarakat untuk memeriahkan lagi sambutan ulang tahun kemerdekaan negara." Katanya ketika ditemui pemberita RTM. Sementara itu, warga kerja RTM Melaka yang ditemui berpendapat program kibar jalur gemilang wajar dilaksanakan di agensi atau jabatan lain sebagai tanda kita menyemarakkan lagi semangat patriotik dalam diri sendiri. Juruhebah Melaka fm, Norashikin Abd Halim turut menyatakan,"ini adalah peluang yang terbaik untuk warga kerja jabatan masing-masing untuk menyemarakkan lagi semangat kemerdekaan." Program Kempen Jalur Gemilang peringkat RTM Melaka di Jalan Taming Sari ini, mendapat sambutan yang cukup baik dalam kalangan warga kerja RTM Melaka.

(Warga kerja RTM Melaka ketika Kempen Jalur Gemilang di Jalan Taning Sari, Melaka)


Semangat patriotik menjadi landasan kepada generasi muda

(Presiden Karyawan Pulau Pinang, Datuk Dr Sohaimi Abdul Aziz ketika ditemui pemberita RTM)

GEORGE TOWN, 22 Ogos- Generasi muda perlu memainkan peranan dalam menjiwai semangat kemerdekaan dan mengekalkan budaya itu selama-lamanya.  Ini bagi menyemai semangat kenegaraan dalam kalangan generasi muda masa kini.Presiden Karyawan Pulau Pinang, Datuk Dr Sohaimi Abdul Aziz berkata, orang muda perlu memperhalusi semangat kemerdekaan dalam erti kata sebenar, "pada masa yang sama orang muda melihat kemerdekaan ini tidak bererti kerana keadaan dan suasana tidak menentu, ekonomi tidak menentu, survival adalah realiti yang tidak dapat dielak." Justeru, walau apa cabaran yang dihadapi, semangat patriotisme perlu menjadi landasan hidup supaya tidak terpesong dengan aktiviti-aktiviti yang tidak bermoral.Beliau turut menambah, "kita orang yang bertanggungjawab harus tidak putus asa untuk memupuk semangat kemerdekaan, semangat patriotik mesti ada sayang pada negara mesti ada walaupun keadaan negara macam mana pun." Beliau berkata demikian selepas Majlis Apresiasi Puisi Merdeka di Universiti Sains Malaysia (USM).  Majlis itu dirasmikan oleh Yang Dipertua Negeri, Tun Ahmad Fuzi Abdul Razak dan turut serta dalam majlis sama ialah Sasterawan Negara, Dato Seri A.Samad Said.  Ia adalah satu platform untuk persembahan puisi merentasi seni budaya dengan gandingan muzik dalam usaha menzahirkan rasa apresiasi dalam bidang seni.  Menurut Profesor Datuk Dr Faisal Rafiq Mahamad Adikan, Naib Canselor Universiti Sains Malaysia (USM), "sentiasa menyokong program yang berkaitan dengan tanah air dan sambutan hari ini pun memberangsangkan." Objektif majlis diadakan bagi memartabatkan puisi dan diangkat ke tahap seni budaya, seni muzik dan seni silat dengan tema kemerdekaan yang lebih meluas dalam zaman teknologi moden hari ini.

(Sasterawan Negara, Dato Seri A.Samad Said dalam Majlis Apresiasi Puisi Merdeka di Universiti Sains Malaysia (USM)


Konvoi motosikal Perlis, semarakkan sambutan bulan kebangsaan

KANGAR, 22 Ogos- Seramai 50 peserta daripada Gabungan Bikers Utara Negeri Perlis menyertai Program Kembara Merdeka Pengguna Negeri Perlis yang dianjurkan Kementerian Perdagangan Dalam Negeri Dan Hal Ehwal Pengguna (KPDNHEP).  Konvoi singgah di beberapa lokasi, antaranya Rancangan Perumahan Awam Arau, Rancangan Perumahan Santan 2, Pusat Transformasi Bandar (UTC) Kangar, Stesen Petronas Kuala Perlis dan Hotel Putra Brasmana, Kuala Perlis.  Menurut Ketua Setiausaha KPDNHEP, Datuk Azman Mohd Yusof, program yang dilaksanakan ini bagi menyemarakkan sambutan bulan Kebangsaan dan Kibar Jalur Gemilang.  Selain itu, peserta konvoi turut melaksanakan aktiviti berorientasikan rakyat dan pengguna dengan tema Program Kepenggunaan Teguh Bersama seperti mengacau bubur asyura di samping mempromosikan ilmu Price Catcher dan My Sales Tracker bersama penduduk di setiap lokasi hentian.

(Ketua Setiausaha KPDNHEP, Datuk Azman Mohd Yusof bersama tetamu VIP lain turut sertadalam aktiviti memasak bubur asyura/FB KPDNHEP)

Turut hadir bagi menjayakan Kembara Merdeka Pengguna ini ialah Timbalan Ketua Setiausaha Pendayaupayaan Pengguna KPDNHEP, Datin Roszanina Wahab, Pengarah KPDNHEP Negeri Perlis, Norazah Jaapar, Ketua-Ketua Jabatan dan Agensi, Pengerusi Persatuan Penduduk, Pegawai-Pegawai Kanan Kementerian, penduduk setempat dan warga kerja KPDNHEP Negeri.


Melakafm anjur Pertandingan Seni Warisan Dondang Sayang

(Penerbit Program Seni Warisan Dondang Sayang Negeri Melaka, Mohd Azizi Shahril Abdul Razak Khalim)

MELAKA, 22 Ogos- Irama Dondang Sayang dipilih sebagai seni warisan yang akan diketengahkan Jabatan Penyiaran Malaysia (RTM) untuk jajaran siaran di Melaka.  Menurut Penerbit Program Seni Warisan Dondang Sayang Negeri Melaka, Mohd Azizi Shahril Abdul Razak Khalim, melalui inisiatif ini dapat mencungkil bakat baharu dalam kalangan generasi muda sekaligus memelihara seni warisan yang mendapat pengiktirafan UNESCO itu. Sesi ujibakat untuk pertandingan Seni Warisan Dondang Sayang Negeri Melaka telah dibuka kepada umum bermula semalam di RTM Melaka, Jalan Taming Sari.  Namun pada mereka yang tidak berkesempatan hadir boleh menghantar rakaman video persembahan secara dalam talian.  “Program pertandingan Dondang Sayang dipilih negeri Melaka kerana kita tahu ia telah diiktiraf oleh pihak UNESCO sebagai satu seni warisan budaya yang perlu kita jaga dan perlu kita kekalkan dan ini lah sebenarnya RTM terutama Melakafm memartabatkan kembali lagu Dondang Sayang ini untuk diketengahkan kepada seluruh rakyat Malaysia dan juga peminat lagu-lagu warisan” katanya. Rakaman video boleh dihantar ke whatsapp Melakafm di talian 019-280 1235 atau emel di This email address is being protected from spambots. You need JavaScript enabled to view it..  Tarikh tutup penyertaan 3 September 2022.  Syarat-syarat penyertaan boleh layari laman Facebook rasmi Melakafm.  Seramai lapan pasangan akan dipilih untuk saringan separuh akhir yang dijangka akan dilaksana pada September dan empat pasangan akan ke peringkat akhir yang akan bersiaran secara langsung di saluran TV2 pada Oktober depan.  Terdahulu, Ketua Pengarah Penyiaran, Datuk Che Roslan Che Daud memaklumkan, RTM sentiasa komited dalam memartabat seni warisan negara dengan melaksana penyiaran kandungan bersifat pertandingan dan pertunjukkan warisan setiap negeri.

(Sesi ujibakat untuk pertandingan Seni Warisan Dondang Sayang Negeri Melaka)


Tindakan penguatkuasaan terhadap kumpulan ajaran sesat adalah bidang kuasa jabatan agama islam negeri

(Datuk Idris Ahmad ketika ditemui pemberita RTM)

BUKIT GANTANG, 22 Ogos- Tindakan penguatkuasaan terhadap mana-mana kumpulan ajaran sesat adalah tertakluk di bawah bidang kuasa jabatan agama islam di peringkat negeri.  Menurut Menteri di Jabatan Perdana Menteri (Hal Ehwal Agama), Datuk Idris Ahmad, masih terdapat kekeliruan dalam kalangan masyarakat bahawa perkara itu di bawah tanggungjawab Jabatan Kemajuan Islam Malaysia (JAKIM).  Tambahnya, JAKIM hanya menyelaras aduan yang disampaikan oleh masyarakat.  Namun perkara tersebut tetap dipandang serius, sekiranya "pihak jabatan agama negeri, JAKIM tu kalau ada maklum pada kita, kita akan laporkan, kalau berlaku di Perak kita akan hubungi Jabatan Agama Islam Perak untuk bertindak, kalau berlaku di Selangor kita akan terus berhubung dengan Jabatan Agama Islam Selangor, kerja kita hanya menyelaras untuk bertindak terhadap kumpulan-kumpulan tersebut." Katanya ketika ditemui pemberita RTM.Beliau turut menegaskan, antara langkah lain yang digerakkan JAKIM bagi menangani ajaran sesat termasuk menerusi penekanan dalam teks khutbah dan forum-forum perdana yang dijalankan. Umat Islam yang ingin mendalami ilmu agama juga dinasihatkan agar mencari guru berlandaskan syariat agar tidak berlaku pemesongan akidah akibat salah faham daripada perkara yang disampaikan. Beliau berkata demikian selepas menghadiri Program Jualan Bantu Rakyat, Parlimen Bukit Gantang di Kampung Sungai Tinggi, Trong.

(Menteri di Jabatan Perdana Menteri (Hal Ehwal Agama), Datuk Idris Ahmad ketika di Program Jualan Bantu Rakyat,Parlimen Bukit Gantang di Kampung Sungai Tinggi, Trong)


Tiada keperluan JAKIM bekerjasama dengan PBT dalam pemberian sijil halal

PERAK, 22 Ogos- Tiada keperluan bagi Jabatan Kemajuan Islam Malaysia (JAKIM) bekerjasama dengan pihak berkuasa tempatan (PBT) dalam memudah cara pemberian sijil halal kepada pengusaha perusahaan mikro dan kecil (PMK).  Menteri di Jabatan Perdana Menteri (Hal Ehwal Agama), Datuk Idris Ahmad berkata, ini berikutan proses permohonan dan kelulusan sijil halal merupakan proses yang mudah.  Jelas beliau, pemohon hanya perlu memenuhi prosedur operasi standard (SOP) yang telah ditetapkan sebelum sijil halal diluluskan.  Menurut Datuk Idris Ahmad, "Sebenarnya mudah, tidak payah pun, tapi kena ikut syarat-syarat, bukan kita nak bagi sembarangan, sebab tu di Malaysia ni, saya pergi di seluruh negara-negara orang Islam, apabila sebut tentang halal Malaysia ni, memang halal yang dihormati oleh negara-negara Arab yang mereka letakkan Malaysia ni piawai yang begitu standard kualiti cukup dijaga." Beliau berkata demikian selepas menghadiri Program Jualan Bantu Rakyat, Parlimen Bukit Gantang di Kampung Sungai Tinggi, Trong.  Sebelum ini, Presiden Dewan Perniagaan Melayu Malaysia, Dr. Abdul Halim Husin mencadangkan agar kerjasama dijalin antara JAKIM dan PBT bagi memudahkan PMK mendapatkan sijil halal.

(Datuk Idris Ahmad bersama penduduk di Program Jualan Bantu Rakyat, Parlimen Bukit Gantang)


Perluas program keagamaan di masjid, Johor cadang kerjasama dengan Yadim

BATU PAHAT, 22 Ogos- Johor bercadang menjalinkan kolaborasi dengan Yayasan Dakwah Islamiah Malaysia (Yadim) bagi memperluas program keagamaan, di masjid seluruh negeri.  Exco Hal Ehwal Agama Negeri, Mohd Fared Mohd Khalid berkata program melibatkan pengisian zikir, solat hajat dan selawat secara tidak langsung dapat mengimarahkan masjid dan surau negeri, terutama dalam kalangan golongan muda.  "Saya mohon Yadim untuk sebarkan program ini ke seluruh negara, dengan banyak tempat lagi, sebab saya yakin program bersifat munajat, zikir begini sangat ramai pengikutnya dan kita dahagakan program-program seperti ini dilaksanakan lebih banyak lagi," katanya.

Mohd Fared berkata demikian selepas menyertai Munajat Keluarga Malaysia di Masjid Seri Sulong, di sini. "Insya-Allah, Yadim akan ambik perhatianlah untuk kita luaskan program ini ke 10 daerah di negeri Johor dan Batu Pahat ini sebagai permulaan, mungkin kita dapat habiskan seluruh negeri Johor ini sekitar dua atau tiga bulan lagi, insya-Allah," menurut Pengarah Yadim Johor, Muhammad Ammar Abdullah.

Dalam pada itu, Mohd Fared turut memaklumkan proses memperluaskan kemudahan Wifi ke seluruh masjid negeri berada di peringkat akhir dan dijangka bermula tahun hadapan.  Pihaknya sedang mengadakan pertemuan bersama pembekal telekomunikasi bagi menilai potensi perkhidmatan yang dapat memberi manfaat sebaiknya kepada kerajaan negeri.


Pembinaan SMK Bertam Putra dijangka siap hujung tahun ini

KEPALA BATAS, 22 Ogos - Projek pembinaan Sekolah Menengah Kebangsaan (SMK) Bertam Putra di Kepala Batas yang terbengkalai sejak lebih dua tahun lalu, dijangka siap selewatnya hujung tahun ini.  Menteri Perumahan dan Kerajaan Tempatan, Datuk Seri Reezal Merican Naina Merican berkata projek bernilai RM27 juta itu telah 85.9 peratus siap.  Menurutnya, kontraktor yang terlibat juga telah diberikan tarikh akhir untuk menyiapkan projek berkenaan.  Malah disebabkan kelewatan berkenaan juga, projek pembinaan sekolah itu kini dikategorikan sebagai antara projek ‘sakit’ di negeri tersebut.  "Setiap kali berlaku kelewatan pembinaan projek membabitkan institusi pendidikan seperti sekolah ini boleh memberikan tekanan yang kuat kepada pembangunan modal insan setempat. "Bayangkan pembangunan yang berlaku, rumah, projek perumahan, pertumbuhan penduduk tak seiring dengan pertumbuhan atau pembangunan institusi pendidikan menyebabkan berlakunya lambakan pelajar terpaksa pergi ke sekolah Bertam Perdana, Kepala Batas, kerana sekolah ini tidak siap," katanya selepas meninjau projek sekolah berkenaan di sini.

(Datuk Seri Reezal Merican Naina Merican)

Selain projek pembinaan sekolah tersebut, terdapat sekurang-kurangnya satu lagi projek ‘sakit’ dan empat projek lewat atau terbengkalai di negeri itu. Difahamkan, projek yang bermula sejak bulan April tahun 2018, sepatutnya siap kira-kira dua tahun kemudian, namun tertangguh akibat beberapa kekangan tertentu.  Antaranya, pelaksanaan sekatan pergerakan atau perintah kawalan pergerakan (PKP), kegagalan kontraktor melakukan pengubahsuaian dan kesukaran untuk mendapatkan pekerja asing.


Dua PPS banjir di Johor ditutup

(Banjir yang melanda Johor Bahru petang semalam akibat hujan lebat berterusan selama dua jam)

JOHOR BAHRU, 21 Ogos - Dua pusat pemindahan sementara (PPS) banjir di Johor Bahru yang menempatkan 77 penduduk daripada 25 keluarga ditutup pukul 6 petang tadi. Penduduk kembali semula ke kediaman masing-masing selepas air surut dan cuaca baik sepanjang hari ini. Jawatankuasa Pengurusan Bencana Daerah dalam kenyataan memaklumkan, Dewan Raya Kampung Melayu Batu 10, Skudai yang sebelum itu menempatkan 35 penduduk mula dibuka pukul 7 malam semalam, akibat hujan lebat berterusan selain pembukaan pintu air Sungai Skudai.

Manakala lebih 40 penduduk ditempatkan di Sekolah Kebangsaan Bukit Mutiara, sejak pukul 8 malam semalam.  Penduduk mula kembali secara berperingkat sejak tengah hari tadi, selepas membersihkan kediaman masing-masing.  Pelbagai agensi terlibat sepanjang PPS beroperasi termasuk Angkatan Pertahanan Awam, Kementerian Kesihatan, RELA, Polis Diraja Malaysia dan Jabatan Kebajikan Masyarakat.


Padah melakukan aksi 'wheelie', 6 remaja ditahan

(Foto ketika Op Samseng Jalanan dijalankan di Kelantan)

KOTA BHARU, 21 Ogos- Enam remaja menerima padah apabila ditahan polis selepas melakukan aksi 'wheelie' dalam Op Samseng Jalanan di tiga daerah di Kelantan sejak Khamis lalu.  Menurut Pemangku Ketua Polis Kelantan Datuk Muhamad Zaki Harun, remaja berusia 14 hingga 19 tahun itu ditahan Bahagian Siasatan dan Penguatkuasaan Trafik Kontinjen Kelantan yang melakukan operasi di Kota Bharu, Gua Musang dan Tumpat.  Remaja terbabit ditahan di bawah Seksyen 42(1) Akta Pengangkutan Jalan 1987 kerana melakukan aksi mengangkat tayar hadapan (wheelie) dimana aksi tersebut amat merbahaya kepada diri sendiri dan pengguna jalanraya yang lain.  Dalam satu kenyataan yang dikeluarkan hari ini Datuk Muhamad Zaki berkata, merempit merupakan kesalahan yang serius. Sabit kesalahan, individu boleh dikenakan hukuman penjara tidak lebih lima tahun dan denda antara RM5,000 hingga RM15,000.  Bagi kesalahan kali kedua, boleh di penjara tidak lebih 10 tahun dan denda RM10,000 hingga RM20,000.

(Foto remaja ditahan dalam Op Samseng Jalanan di Kelantan)

Ibu bapa juga akan di saman sekiranya membenarkan anak menunggang motosikal dengan tiada lesen atau menunggang motosikal bawah umur.  Sementara itu menurut beliau, hasil operasi yang dijalankan di ketiga-tiga daerah, polis mengeluarkan 60 notis saman kepada pengguna jalanraya atas pelbagai kesalahan di bawah Akta Pengangkutan Jalan (APJ) 1987.  Lima buah buah motosikal turut disita dalam op berkenaan.


KPDNHEP gesa premis makanan turunkan harga jualan, ikut harga semasa barangan mentah

(Timbalan Menteri KPDNHEP, Datuk Rosol Wahid)

KUALA TERENGGANU, 21 Ogos - Kementerian Perdagangan Dalam Negeri dan Hal Ehwal Pengguna (KPDNHEP) mengesa premis peniagaan makanan menurunkan kembali harga jualan mereka mengikut harga semasa barangan mentah.Ia susulan harga barangan mentah di pasaran semakin menunjukkan penurunan seperti harga ayam segar.  Jelas Timbalan Menterinya, Datuk Rosol Wahid, tindakan kompaun boleh dikenakan terhadap mana-mana peniaga sekiranya terdapatnya laporan dan pihaknya mengesan berlakunya harga jualan tidak berpatutan serta tidak munasabah.Pihak KPDNHEP juga tidak teragak-agak mengerahkan anggotanya membuat penyamaran bagi mengesan aktiviti penjualan harga yang melampau di seluruh negara.

"Cuma kalau ada laporan contohnya dia kata dua minggu lepas dia beli dengan harga sekian, kemudian hari ini harga meningkat mendadak, kita berdasarkan laporan tersebut, kita boleh siasat, sekarang ini dari segi 'detail' (perincian) tak ada, tapi setiap negeri ada, ada penyamaran di setiap negeri, terutama di negeri-negeri maju, negeri-negeri yang apa yang banyak kedai-kedai makan sebegini, penyamaran itu akan lebih kerap lah, dengan pegawai-pegawai terlibat," kata beliau selepas Majlis Ramah Mesra Sempena Mesyuarat Agung Tahunan Persatuan Pegawai Syariah Negeri Terengganu Tahun 2022, di sini hari ini.Sebelum ini harga ayam segar yang mencecah sehingga belasan ringgit sekilogram, telah pun ditetapkan pihak kerajaan pada harga siling iaitu RM9.40 sekilogram.  Malah harga sewa di premis jualan milik kerajaan juga diberikan potongan harga untuk memastikan jualan bahan mentah tidak naik serta dimanipulasikan oleh sesetengah pihak.


KASA fokus isu bekalan air di Labuan

(Menteri Alam Sekitar dan Air, Datuk Seri Tuan Ibrahim Tuan Man)

LABUAN, 21 Ogos - Tiga perkara utama berkenaan isu pembekalan air di Labuan menjadi perhatian Kementerian Alam Sekitar dan Air (KASA). Antaranya merangkumi paip bekalan air yang sudah usang, penggantian sistem bekalan di perkampungan air serta paip bekalan utama di Jalan Mohamad Salleh Kg. Sungai Bedaun. Menterinya, Datuk Seri Tuan Ibrahim Tuan Man berkata pihaknya juga berusaha untuk meningkat kapasiti simpanan air sedia ada di Kinabenuwa demi kelangsungan lebih 100,000 penduduk wilayah itu.

"Reserve (rizab) margin bagi Labuan ini lebih kurang 20% tapi bila ada sesuatu yang berlaku dia akan menyebabkan 'impact direct' (kesan langsung) kepada pengguna. Jadi oleh kerana itu kita cuba untuk bangunkan 'Off River Storage' (ORS) atau pun TAPS kita di Kinabenuwa yang kita jangka boleh sampai kepada lebih kurang 30 MLD, ini sekurang-kurangnya ada 'backup system' kepada penduduk di Labuan, Insya-Allah," kata beliau selepas menyaksikan aktiviti khidmat masyarakat Suruhanjaya Perkhidmatan Air Negara (SPAN) dan Bahagian Bekalan Air Labuan iaitu penukaran pili konvensional kepada pili jimat air melibatkan 50 buah kediaman dari golongan B40 di sekitar Labuan, hari ini.  Ia dapat membantu mengurangkan bil air bulanan pengguna berdasarkan penjimatan penggunaan air melalui produk yang didaftarkan di bawah Skim Pelabelan Produk Cekap Air (SPPCA) di bawah SPAN.


Aspek perumahan rakyat, keutamaan pembangunan di Kedah

(Menteri Besar Kedah, Datuk Seri Muhammad Sanusi Md Nor)

SUNGAI PETANI, 21 Ogos - Kerajaan negeri Kedah meletakkan aspek perumahan rakyat sebagai keutamaan dalam melaksanakan pembangunan di negeri itu. Dan pada dasarnya kerajaan telah menyediakan perancangan yang rapi dan secara komprehensif bagi memenuhi keperluan perumahan rakyat. Menteri Besar Kedah, Datuk Seri Muhammad Sanusi Md Nor berkata, kerajaan negeri sentiasa komited dalam melaksanakan pembangunan rumah mampu milik kepada golongan sasar. Ia seiring dengan hasrat untuk memastikan pembangunan sektor perumahan yang berdaya huni serta teratur dapat dinikmati oleh mereka yang kurang berkemampuan terutamanya golongan B40 dan M40.

"Keprihatinan kerajaan bukan hanya cakap-cakap kosong tetapi ianya akan direalisasikan melalui Kementerian Perumahan Dan Kerajaan Tempatan di mana kerajaan telah merangka perancangan satu juta rumah mampu milik dalam tempoh 10 tahun (2018-2028) yang akan dilaksanakan oleh agensi-agensi kerajaan persekutuan, kerajaan negeri serta pihak swasta bagi manfaat golongan B40," kata beliau ketika berucap pada Majlis Pecah Tanah Projek Perbandaran Mampu Milik Darulaman Lagenda, di sini hari ini. Sebanyak 2,848 unit rumah dengan kadar harga di bawah RM250,000 seunit akan dibina di perbandaran ini hasil usahasama Bina Darul Aman Berhad, BDB dan Lagenda Properties Berhad (LPB) yang bekerjasama menerusi BDB Lagenda Sdn Bhd (BDB Lagenda) dalam usaha membangunkan projek ini. Bagi pembangunan fasa satu, sebanyak 282 unit rumah teres satu tingkat akan dibina dan dijual bermula pada harga RM198,000.


Padah keluar kata kesat, pegawai imigresen ditukar bahagian

(Pegawai imigresen diprovok oleh seorang lelaki berusia 50an ketika membuat pasport di kaunter Imigresen Pusat Transformasi Bandar (UTC) , Seksyen 14, Shah Alam/FOTO media sosial)

KUALA LUMPUR, 21 Ogos - Seorang pegawai Jabatan Imigresen (JIM) yang didakwa mengeluarkan kata-kata kesat kepada orang awam dalam video tular baru-baru ini, telah ditukarkan ke bahagian lain, kata Ketua Pengarah Imigresen Datuk Seri Khairul Dzaimee Daud.Meskipun hasil siasatan awal mendapati terdapat unsur provokasi daripada orang awam, namun pihaknya memandang serius tindakan pegawai tersebut yang dipercayai kejadian berlaku di Shah Alam, Selangor.“Bagaimanapun tindakan diambil pegawai terlibat, bertentangan slogan jabatan iaitu “Integriti, Professional, Mesra”. "Selain itu, adalah diakui bahawa menjerit dan mengeluarkan kata kesat terhadap orang awam tidak sepatutnya dilakukan seseorang pegawai imigresen, yang merupakan penjawat awam,” katanya menerusi kenyataan hari ini.

Sebelum ini tular di media sosial, video berdurasi 26 saat apabila seorang lelaki berusia 50an berang kerana tidak mendapat layanan sewajarnya ketika membuat pasport di kaunter Imigresen Pusat Transformasi Bandar (UTC) , Seksyen 14, Shah Alam.Khairul berpendapat pegawai imigresen seharusnya lebih bijak mengawal diri dan mengambil sikap professional, apabila berdepan provokasi lisan oleh orang awam kerana mereka telah diberi latihan dan tunjuk ajar mencukupi."Pelbagai kemudahan disediakan untuk orang ramai memperbaharui pasport mereka seperti permohonan atas talian dan pemanjangan waktu operasi termasuk Sabtu dan Ahad."Justeru, JIM menasihatkan orang ramai supaya sentiasa merujuk laman sosial jabatan ini untuk maklumat terkini. JIM ingin menegaskan bahawa tiada kompromi terhadap pegawai yang bersikap tidak profesional dan dalam masa yang sama jabatan ini juga akan mengambil tindakan sewajarnya terhadap mana-mana pihak yang cuba memburukkan imej dan kredibiliti jabatan ini," katanya.


Bayi merdeka akan menerima cenderahati - JPN Terengganu

TERENGGANU, 21 Ogos- Berita baik buat kanak-kanak berusia 12 tahun yang lahir pada 31 Ogos 2010 di Terengganu dan bayi yang bakal lahir pada 31 Ogos depan di Hospital Sultanah nur Zahirah.Bersempena dengan tarikh keramat sambutan Hari Kebangsaan, kesemua kanak-kanak dan bayi bertuah itu akan menerima cenderahati serta sijil daripada Jabatan Pendaftaran Negara (JPN) Terengganu. Pengiktirafan itu Bersempena Hari Kebangsaan 2022.Pengarah JPN negeri, Mohd. Nasir Kareem berkata, cenderahati akan diberi sekiranya mereka menggantikan mykid kepada MyKad di mana-mana cawangan JPN seluruh negeri. Jelas beliau, "Selepas sambutan 31 Ogos, kita juga akan menyediakan cenderahati kepada kanak-kanak yang mengemukakan permohonan MyKad." Bagaimanapun tawaran itu hanya terbuka sepanjang September depan. Terdahulu beliau mengadakan program mendaki Bukit Besar sempena Hari Kebangsaan 2022 di Kuala Terengganu.21 kakitangan JPN negeri dan 10 pengamal media menyertai program itu sebagai simbolik semarakkan semangat patriotisme cintakan negara.


PJKM Terengganu catat jumlah jualan melebihi RM10 juta

(Pembeli sedang membeli barangan di Program Jualan Keluarga Malaysia (PJKM))

KUALA TERENGGANU, 21 Ogos- Program Jualan Keluarga Malaysia, PJKM di Terengganu merekodkan jumlah jualan lebih RM10 juta sepanjang perlaksanaannya bermula 4 Disember 2021 hingga 12 Ogos lalu.  Program yang membantu meringankan beban kos sara hidup penduduk itu memberi manfaat kepada 184,560 orang melibatkan 117 sesi di negeri Terengganu.Pengarah Pejabat Perdagangan Dalam Negeri dan Hal Ehwal Pengguna negeri, KPDNHEP, Saharuddin Mohd Kia berkata, PJKM diteruskan lagi di 32 Dewan Undangan Negeri (DUN), melalui penjenamaan semula kepada Program Jualan Murah Keluarga Malaysia, JMKM.Jelasnya, "Kalau kita perhatikan daripada item yang yang kita turunkan harga, ada sehingga 72%, maksudnya bukan sehingga 20%, yang ni ada sebahagian adalah merupakan csr atau inisiatif daripada rakan strategik kita daripada pasar raya, dan kedai runcit."Dengan pelaksaan program ini, "diharapkan program ini bukan sekadar memberi manfaat kepada pengguna, tapi pada masa yang sama, kita harap pasar raya, dapat sama-sama berperanan untuk membantu pengguna." Setiap DUN menerima agihan RM25,000 sebulan untuk setiap perlaksanaan JMKM bermula yang telah bermmula 18 Ogos di Terengganu.

(Jualan barang basah sempenan Program Jualan Keluarga Malaysia)

Sehingga kini, 18 DUN telah melaksanakannya dan 14 DUN lagi pada minggu hadapan.  Pengguna dapat menikmati harga diskaun sehingga 20% yang melibatkan lapan barangan seperti ayam, telur ayam, gula dan minyak masak. Beliau ditemui media selepas mengadakan pemantauan Program JMKM di Kuala Terengganu. KPDNHEP turut meminta kerjasama pengguna untuk menyalurkan maklumat salah laku atau aduan bagi memastikan peniaga sentiasa mematuhi undang-undang ditetapkan.


JKNJ merancang untuk mewujudkan hab kesihatan di seluruh Johor

(Kanak-kanak yang menyertai aktiviti Agenda Nasional Malaysia Sihat (ANMS) di Batu Pahat, Johor)

BATU PAHAT, 21 Ogos- Dalam usaha meningkatkan amalan gaya hidup sihat dalam kalangan rakyat, Jabatan Kesihatan Negeri Johor (JKNJ), merancang untuk mewujudkan Hab Kesihatan di semua daerah di negeri itu. Bagaimanapun cadangan tersebut bergantung kepada keberkesanan Hab Kesihatan pertama di Batu Pahat, yang mula beroperasi sejak Januari tahun lalu.  Dalam masa sama menurut Exco Kesihatan dan Perpaduan Negeri Johor, Ling Tian Soon, pihak JKNJ turut menantikan peruntukan baharu daripada Kementerian Kesihatan bagi merealisasikan hasrat penubuhan hab kesihatan yang lain.  Ling Tian Soon turut menambah, "Hab kesihatan ini bukan sahaja kita adakan konsultasi tetapi, kita juga ada peralatan untuk bersukan, penempatan pegawai di sini juga berfungsi sebagai pemberi nasihat ataupun memberi tunjuk ajar cara bersenam yang betul." Beliau ditemui semasa program Karnival Sihat jelajah Agenda Nasional Malaysia Sihat (ANMS), di Batu Pahat.Pelbagai aktiviti dianjurkan bersempena dengan karnival berkenaan termasuk Aerobikton, Sukan Rakyat, Saringan Kesihatan dan demo masakan sihat. Rata-rata pengunjung yang hadir berpendapat ANMS ini dapat dikembangkan ke seluruh Malaysia terutama di kawan yang sukar mendapat pendedahan program kerajaan dan kementerian kesihatan.

(Ling Tian Soon,Exco Kesihatan dan Perpaduan Negeri Johor ketika ditemui pemberita RTM)


SKM lancar Kebun Koperasi Keluarga Malaysia, Kobuniti Agro Park

(Tan Sri Noh Omar ditemu bual media selepas melancarkan Kebun Koperasi Keluarga Malaysia dan KOBUNITI Agro Park di Shah Alam, Selangor)

SHAH ALAM, 21 Ogos - Suruhanjaya Koperasi Malaysia (SKM) Cawangan Negeri Selangor mengambil inisiatif melancarkan Kebun Koperasi Keluarga Malaysia dan Kobuniti Agro Park bagi menggalakkan ahli koperasi dan Keluarga Malaysia menceburi bidang pertanian.Menteri Pembangunan Usahawan dan Koperasi, Tan Sri Noh Omar berkata program ini memfokuskan golongan B40 dalam menjana pendapatan, di samping menjamin pengeluaran makanan yang mampan. Menurut beliau, selain merangsang pembangunan usahawan pertanian, program ini secara tidak langsung dapat memerangi penglibatan orang tengah."Ia dapat membantu golongan B40 supaya terlibat dalam urban farming (pertanian bandar), jika konsep ini berjaya, sekurang-kurangnya kita dapat melihat pertanian dalam bandar, berapa harga sebenarnya, ambil di ladang berapa harga, bila cili sampai di pasar berapa harga, kita boleh nampak, berapa kenaikan harga," kata beliau kepada media selepas pelancaran Kebun Koperasi Keluarga Malaysia dan KOBUNITI Agro Park, di sini hari ini.

(Tan Sri Noh Omar melancarkan Kebun Koperasi Keluarga Malaysia dan KOBUNITI Agro Park sempena Jelajah Aspirasi Keluarga Malaysia Negeri Selangor di Shah Alam, Selangor)

Tapak tanaman kontan akan disediakan bagi golongan ASNAF dan B40 untuk diusahakan dan kawasan tanah yang disediakan berbentuk plot seluas 200 kaki persegi.Syarikat swasta, agensi kerajaan yang menyewa plot ini, seterusnya boleh memberikan plot ini untuk diusahakan golongan B40 dalam menjalankan aktiviti pertanian.Hasil tanaman ini boleh dikongsi bersama atau diberikan kepada golongan B40 tersebut sebagai punca pendapatan dengan penjualan hasil tanaman.


Program keusahawanan komuniti bantu golongan B40

(Foto aktiviti penduduk tempatan di Kampung Budaya Terengganu)

KUALA NERUS, 21 Ogos- Terdapat pelbagai usaha yang dilakukan bagi meningkatkan ekonomi kumpulan B40, tidak ketinggalan usaha yang dilakukan sekumpulan penduduk di sekitar Kuala Nerus, Terengganu sebagai menjana serta meningkatkan pendapatan mereka.

Program Keusahawanan Komuniti Perintis ini adalah inisiatif yang dilakukan sekumpulan penyelidik Universiti Malaysia Terengganu (UMT) Bermula tahun ini empat buah kampung di dua buah daerah Kuala Nerus digerakan secara berfasa melibatkan bidang pertanian dan penternakan secara berkelompok. Jelas Ketua Penyelidik dan Pensyarah Kanan, Institut Biodiversiti Tropika dan Pembangunan Lestari UMT, Doktor Norhayati Ab. Manaf, antara projek berkenan adalah digerakkan melalui dana Skim Geran Asimilasi Pengetahuan dan Teknologi-KTAGS 2021 dengan mengikuti siri kursus dianjurkan UMT, sejak tahun lepas.Menurut Dr Norhayati, "Kita bermula daripada bulan satu tahun ini dengan memberikan penerangan kepada komuniti dan wakil komuniti. Kita buat penetapan, penentutan lokasi dekat mana kita nak buat."Projek pertanian dan penternakan berkelompok untuk golongan B40 ini dilakukan dengan perbincangan sebelum dilaksanakan.Menurut beliau antara projek yang bakal dilaksanakan adalah tanaman sayuran menerusi teknik fertigasi dan akuakultur. Sementara itu, projek dengan kerjasama Jabatan Pertanian Kuala Nerus serta Jawatankuasa Pembangunan dan Keselamatan Kampung (JPKK) menyaksikan peserta yang terlibat mula merasai hasil tuaian pertama mereka sejak minggu lepas.Projek pemindahan ilmu Cendawan Tiram Kelabu merupakan yang terbaharu dimulakan kepada 10 orang peserta dari komuniti Kampung Mengabang Telung, di Batu Rakit Kuala Nerus.

Jelas Mustafa Yusof, Ketua Peserta Projek Cendawan Kampung Mengabang Telung, "Selang dalam masa empat hari, kita dah dapat hasilnya, dan maklumat ini akan dikongsi bersama."Kebanyak peralatan ini kita pinjam daripada masjid."Jadi secara tidak langsung, masjid juga dapat membantu projek pilot ini sebelum dibuka kepada komuniti setempat." Tambahnya.Pada peringkat permulaan ini sebanyak 2,000 bongkah cendawan dibeli daripada pengusaha cendawan tempatan telah disusun rapi dan ditempatkan di dalam sebuah bangsal tertutup, berhampiran balai raya kampung tersebut.  Dimaklumkan, hasil tuaian daripada projek ini telah mendapat tempahan di peringkat pasaran komuniti setempat dengan jualan cendawan tiram kelabu ini adalah sekitar RM16 sekilogram.


KEMAS buka COME, sedia peralatan percuma kepada usahawan luar bandar

(Datuk Seri Mahdzir Khalid ditemui media selepas  majlis Pelancaran Pusat Daya Maju KEMAS di Kuala Nerang)

KUALA NERANG, 21 Ogos- Jabatan Kemajuan Masyarakat (KEMAS), mewujudkan Bengkel Pusat Daya Maju atau COME yang menyediakan pelbagai peralatan bagi tujuan keusahawanan untuk kegunaan masyarakat di luar bandar secara percuma. Menurut Menteri Pembangunan Luar Bandar, Datuk Seri Mahdzir Khalid, kewujudan COME selaras dengan Aspirasi Keluarga Malaysia bagi memastikan kumpulan sasar golongan B40 menerima faedah daripada perkhidmatan yang disediakan oleh kerajaan untuk meningkatkan pendapatan. "Pusat Daya Maju KEMAS akan memberi manfaat kepada lebih kurang 3,000 orang seluruh negara apabila pusat ini mula beroperasi, peralatan jahitan pelbagai jenis mesin jahitan tu diletakkan di satu tempat. Jadi bagi mereka-mereka B40 ni yang nak memulakan atau yang sedang berusaha secara individu diorang boleh mohon untuk datang ke tempat itu," katanya.Beliau berkata demikian pada sidang media selepas majlis Pelancaran Pusat Daya Maju KEMAS di Kuala Nerang, dekat Padang Terap, Kedah, pagi tadi. Turut hadir, Ketua Pengarah KEMAS, Datuk Mohamad Yasid Bidin, Timbalan Ketua Pengarah (Operasi) Ahmad Kamal Idris Mohd Nawawi dan Pengarah KEMAS Kedah, Noor Azman Abd Rahman. Jelas Mahdzir, setiap negeri mempunyai satu COME yang diwujudkan di premis Bengkel Jahitan KEMAS sedia ada. Beliau yakin dengan pembukaan 14 buah bengkel COME itu akan memberi banyak manfaat kepada masyarakat khususnya di kawasan luar bandar.  Dalam pada itu KEMAS akan membuka lebih banyak kelas-kelas kemahiran di seluruh negara bagi memenuhi keperluan Keluarga Malaysia khususnya di luar bandar.  Sejak tahun 2019 hingga kini, KEMAS merekodkan sejumlah 166,788 orang telah menghadiri kelas-kelas kemahiran yang dikendalikannya. Manakala program Bantuan Quickwin yang diperkenalkan KEMAS sejak tahun 2016 pula telah memberi manfaat kepada seramai 18,477 orang dengan 16,618 orang daripadanya adalah golongan wanita.  Ianya merupakan antara inisiatif yang disediakan KEMAS bagi meningkatkan ekonomi masyarakat di luar bandar.

(Datuk Seri Mahdzir Khalid beramah mesra bersama usahawan bidang jahitan selepas melancarkan Pusat Daya Maju KEMAS di Kuala Nerang)


MyTV sedang naik taraf perkhidmatan, siaran boleh ditonton menerusi peranti

(Mesyuarat Koordinasi MyTV berlangsung selama dua hari di Kuching)

KUCHING, 21 Ogos- MyTV akan mempertingkatkan promosi siaran rakan-rakan strategiknya termasuk RTM, bagi memberi kesan kepada kandungan siaran.Pengurus Pemasaran, Penjenamaan dan Komunikasi MyTV Yarnizulaili Razali memberitahu persetujuan mengenai langkah tersebut dicapai pada mesyuarat yang berlangsung selama dua hari bersama rakan-rakan penyiaran di Kuching.Jelasnya capaian MyTV di TV digital kini cukup baik termasuk di kawasan luar bandar menerusi piring satelit yang menawarkan 17 siaran tv dan 10 siaran radio secara percuma.  Bagaimanapun katanya untuk set tv bukan digital, siaran MyTV masih boleh ditonton menerusi dekoder digital.  "Dalam program ini juga kami telah memberikan lebih banyak penekanan dalam pelan promosi kepada rakan-rakan strategik penyiar di mana kandungan mereka akan diperluaskan menerusi pelan promosi masing-masing"  Ditemui RTM selepas mesyuarat Koordinasi di sebuah hotel terkemuka di Kuching, beliau turut mendedahkan MyTV kini masih dalam proses menaiktaraf perkhidmatan untuk membolehkan siaran ditonton menerusi peranti selain TV.  Mesyuarat khas yang berlangsung dua hari itu bagi memaklumkan tentang kemajuan sistem siaran oleh pembekal siaran berdefinisi tinggi, MyTV, di seluruh negara bersama TV Al-Hijrah, Bernama dan RTM.

(Pengurus Pemasaran, Penjenamaan dan Komunikasi MyTV Yarnizulaili Razali)


Menyemarak Bulan Kebangsaan, 600 penduduk Klang meriahkan acara

(Usia bukan penghalang buat Shamsul Teng, 74 tahun, teruja melihat kemeriahan program kemerdekaan yang diadakan pagi tadi)

KLANG, 21 Ogos - Gagah berkayuh sejauh tiga kilometer, warga emas, Shamsul Teng, 74, antara peserta acara perarakan sempena Bulan Kebangsaan dalam Program Hari Klang Tanpa Kenderaan - versi hari merdeka yang diadakan di Padang Laman Seni Safari, Jalan Dato' Hamzah Klang, di sini hari ini.Program melibatkan hampir 600 penduduk dari sekitar daerah Klang itu menampilkan keunikan dalam menyemarakkan semangat perpaduan dan patriotik.Beberapa peserta dilihat mengenakan pakaian bertemakan bendera Malaysia, pakaian seragam tentera, dan busana tradisi sambil mengibarkan Jalur Gemilang.Pelbagai aktiviti diadakan termasuk persembahan deklamasi sajak, pertandingan permainan tradisional seperti congkak, batu seremban dan pertandingan melukis kolum.Yang Dipertua Majlis Perbandaran Klang, TPr. Hajah Noraini Roslan berkata, tujuan program diadakan bagi menyatupadukan dan menyemai rasa kebersamaan antara penduduk di kawasan warisan dan bangunan bersejarah sekitar Istana Alam Shah.Program yang memilih konsep mesra alam selaras sasaran mengurangkan pelepasan gas rumah hijau (GHG) yang dihasilkan oleh kenderaan.Tambahnya, program ini juga merupakan antara persediaan pihaknya dalam menuju ke aras yang lebih istimewa apabila daerah Klang bakal menjadi Bandaraya Diraja pada 2024.Antara agensi kerajaan terlibat termasuk Jabatan Pertanian, Jabatan Kebajikan Masyarakat, Agensi Antidadah Kebangsaan, serta Jabatan Perpaduan dan Intergriti Nasional." Saya mengucapkan jutaan terima kasih kepada pihak yang terlibat dalam penganjuran program bersama Majlis Daerah Klang dan Jabatan Penerangan Malaysia daerah Klang ini, agensi-agensi kerajaan termasuk dari pihak swasta dan kesemua peserta serta pengunjung," di sini hari ini.

(Yang Dipertua Majlis Perbandaran Klang, Noraini Roslan dalam sesi ucapan perasmian program Hari Klang Tanpa Kenderaan)

Turut hadir, Orang Besar Daerah Klang, Dato' Setia Mohammed Khusrin.Pengunjung juga dapat menikmati akses internet menerusi kemudahan wi-fi yang menggunakan teknologi sambungan tanpa wayar generasi kelima (5G) yang disediakan syarikat Telekom Malaysia Berhad secara percuma.


Jumlah penduduk terjejas di Johor Bahru menurun, PPS kekal dua

JOHOR BAHRU, 21 Ogos- Jumlah penduduk terjejas banjir di Johor Bahru, Johor sehingga tengah hari ini turun kepada 76 orang daripada 25 keluarga, berbanding 86 orang daripada 29 keluarga pada pagi tadi. Pusat Pemindahan Sementara (PPS) pula masih kekal dua, melibatkan Dewan Raya Kampung Melayu Batu Sepuluh dan Sekolah Kebangsaan Bukit Mutiara.  Menurut kenyataan daripada Jawatankuasa Pengurusan Bencana Daerah, seramai 42 penduduk terjejas daripada 16 keluarga ditempatkan di SK Bukit Mutiara sejak 8.00 malam semalam. Sementara di Dewan Raya Kampung Melayu Batu 10 menempatkan 34 orang daripada sembilan keluarga. Tinjauan RTM di lokasi mendapati air telah surut dan beberapa penduduk mula membersihkan kediaman masing-masing. Bagaimanapun cuaca mendung menyebabkan kebanyakan penduduk masih belum dibenarkan pulang ke rumah. Penduduk yang ditemui di PPS memaklumkan, hujan berterusan sejak petang semalam selain pintu air Sungai Skudai dibuka akibat melimpah, menyebabkan banjir di kawasan perumahan mereka. Malah ada yang terpaksa naik ke bumbung rumah bersama bayi, sebelum diselamatkan, kira-kira satu jam kemudian.


NCIA lahirkan 400 usahawan B40

(Para graduan menunggu giliran pada Majlis Konvokesyen empowerNCER Latihan Kemahiran dan Keusahawanan dan Program JomNiaga@NCER di Arau)

ARAU, 21 Ogos- Seramai 400 usahawan tempatan dari golongan B40 di negeri Perlis berjaya dilahirkan Pihak Berkuasa Pelaksanaan Koridor Utara (NCIA) dengan kerjasama Pertubuhan Kebajikan Sosial Malaysia.Kejayaan tersebut, hasil Program empowerNCER Latihan Kemahiran dan Keusahawanan dan Program JomNiaga@NCER.Menteri Besar, Datuk Seri Azlan Man berkata, peserta program ini berhasil mencatat dana terkumpul sebanyak RM9.43 juta hasil dari pelbagai aktiviti keusahawanan walaupun ketika berdepan cabaran pandemik COVID-19.Program empowerNCER Latihan Kemahiran dan Keusahawanan dirangka bagi meningkatkan keyakinan para peserta untuk membuka perniagaan sendiri dan menjana pendapatan tambahan.Pengisian program berdasarkan keperluan ekonomi setempat dan golongan sasar serta mengaplikasikan pemasaran secara digital berjaya menyokong usahawan tempatan untuk lebih berdaya saing.Manakala Program JomNiaga@NCER adalah program modal insan inklusif yang dapat membantu meningkatkan taraf hidup golongan B40 di Wilayah Ekonomi Koridor Utara melalui penjanaan pendapatan dalam masa singkat.Beliau memaklumkannya kepada media pada Majlis Konvokesyen empowerNCER Latihan Kemahiran dan Keusahawanan dan Program JomNiaga@NCER di Arau.Sejak 2019, hampir 93,000 rakyat dari 30 daerah di NCER terdiri dari kumpulan sasar B40, wanita dan orang asli mendapat manfaat daripada program modal insan berteraskan rakyat di bawah Pihak Berkuasa Pelaksanaan Koridor Utara (NCIA).

(Penyampaian sijil kepada graduan Program empowerNCER Latihan Kemahiran dan Keusahawanan dan Program JomNiaga@NCER )


Wanita rentung kereta terbakar dalam kebakaran

(Keadaan kereta Perodua Kelisa yang hangus terbakar)

SETIU, 21 Ogos- Seorang wanita rentung selepas kereta Perodua Kelisa yang dinaiki terbakar dalam kemalangan dengan sebuah lori jenis Isuzu 5 tan di Kampung Gong Batu Setiu kira kira 5.35 petang, pada Sabtu. Mangsa Nurul Emylia Natasha Zulkifli, 20 tahun maut dalam kejadian tersebut manakala pemandu Mohammad Ikhwan Hakim Daud, 21 tahun mengalami kecederaan di bahagian leher. Ketua Polis Daerah Setiu DSP Affandi Hussin berkata, pemandu lori turut cedera di bahagian leher manakala dua penumpangnya tidak mengalami kecederaan.  Kemalangan dipercayai berlaku selepas pemandu lori memberi isyarat untuk membelok ke kanan jalan dari arah Kuala Terengganu ke Kampung Raja di Besut.  Namun kereta Perodua Kelisa dari arah sama secara tiba tiba cuba memotong tetapi gagal, lalu melanggar bahagian kanan lori menyebabkan kedua-dua kenderaan terbakar.  Mayat mangsa dihantar ke Unit Forensik Hospital Setiu untuk bedah siasat .  Kes disiasat mengikut Seksyen 41(1) Akta Pengangkutan Jalan 1987.

(Anggota bomba selesai memadam kebakaran membabitkan dua buah kenderaan)


125 warga APM sertai Kayuhan Berbasikal Dekad Platinum APM

KANGAR, 21 Ogos- Seramai 125 peserta terdiri daripada warga Angkatan Pertahanan Awam Malaysia (APM) dari seluruh negara menyertai Kayuhan Berbasikal Dekad Platinum APM sejauh 70 kilometer.APM Perlis menerusi kenyataan memaklumkan, kayuhan melibatkan persinggahan di tujuh destinasi pelancongan menarik di negeri itu. "Antara lokasi-lokasi yang disinggahi adalah Pasar Terapung JPS, Taman Buah-Buahan Eksotik Perlis, Homestay Kampung Ujung Bukit, Muzium Marhum Kayang, Kampung Kurung Tegar, Projek Transformasi DiRaja Kampung Nelayan Warna Warni Seberang Ramai Kuala Perlis dan Masjid Tuanku Syed Faizuddin Putra Jamalullail," menurut kenyataan itu.

(Sebahagian peserta Kayuhan Berbasikal Dekad Platinum APM)

Terdahulu, pelancaran kayuhan disempurnakan Raja Muda Perlis, Tuanku Syed Faizuddin Putra Jamalullail di perkarangan pejabat APM Perlis, di sini.Baginda seterusnya menyertai kayuhan tersebut yang diadakan bersempena sambutan Bulan Kebangsaan.

Kayuhan turut disekalikan dengan aktiviti rutin MAIPs Peduli.


Dua PPS dibuka di Johor susulan hujan lebat

JOHOR BAHRU, 21 Ogos- Dua Pusat Pemindahan Sementara (PPS) beroperasi di Johor setakat pukul 4.00 pagi tadi melibatkan Dewan Raya Kampung Melayu Batu Sepuluh dan Sekolah Kebangsaan Bukit Mutiara.PPS pertama dibuka pukul 7.00 malam menempatkan 43 penduduk terjejas daripada 12 keluarga, dari kawasan Kampung Laut Batu Sepuluh, yang dinaiki air petang semalam.Manakala PPS SK Bukit Mutiara dibuka satu jam kemudian menempatkan 43 penduduk daripada 17 keluarga.Ia melibatkan penduduk dari tiga buah kampung iaitu Kampung Pasir, Kangkar dan kampung Kenangan.

(Anggota APM membantu memindahkan penduduk terjejas banjir setelah kediaman mereka dinaiki air susulan hujan lebat)

Menerusi laporan Jawatankuasa Pengurusan Bencana Daerah, hujan lebat berterusan melebihi dua jam sejak petang semalam dan sistem perparitan tersumbat menyebabkan paras air naik ke kawasan perumahan.Beberapa agensi terlibat dalam proses pemindahan penduduk terjejas banjir dan operasi di PPS termasuk Angkatan Pertahanan Awam Malaysia (APM), Polis Diraja Malaysia (PDRM), Jabatan Kebajikan Masyarakat (JKM), Kementerian Kesihatan (KKM) dan RELA.


Yang Di Pertuan Agong berkenan melawat ISGIA

ISTANBUL, 21 Ogos - Yang Di Pertuan Agong, Al-Sultan Abdullah Ri'ayatuddin Al-Mustafa Billah Shah berkenan melawat Lapangan Terbang Antarabangsa Sabiha Gokcen Istanbul (ISGIA) yang dimiliki dan diuruskan oleh Malaysia Airports Holding Bhd (MAHB).  ISGIA yang mula beroperasi pada tahun 2008, menjadi satu daripada simbol mercu tanda hubungan perniagaan antara Malaysia dan Turkiye.  Sebaik keberangkatan tiba di ISGIA, Baginda dipersembahkan taklimat mengenai operasi serta potensi pertumbuhan ISGIA oleh Pengerusi MAHB, Datuk Seri Dr Zambry Abd Kadir serta Pengarah Urusan Datuk Iskandar Mizal, Seri Paduka Baginda kemudiannya berkenan melawat sekitar terminal penumpang lapangan terbang tersebut yang merupakan pintu masuk keenam paling sibuk di Eropah. Pada tahun 2021, jumlah penumpang lapangan terbang berkenaan mencecah 25 juta yang merupakan 70 peratus daripada angka pra-pandemik COVID-19.  Ia turut disenaraikan sebagai lapangan terbang kedua Eropah yang mencatat pemulihan paling pantas pada tahun 2021.

(Yang Di Pertuan Agong ketika berkenan melawatLapangan Terbang Antarabangsa Sabiha Gokcen Istanbul (ISGIA))

"Kami merasakan dengan operasi yang sedia ada daripada tahun 2009 lagi, peningkatan yang begitu mendadak sekali dan juga jika dilihatkan jalinan trafik yang sedia ada daripada lebuhraya daripada metro, persepaduannya itu diantara seluruh infrastruktur pengangkutan, kami merasakan kedudukan kami disini pada tahun kehadapan akan bertambah dan meningkat lagi," kata Iskandar Mizal di sini. Tambahnya MAHB juga merancang untuk mengembangkan lagi kapasiti dengan menambah satu landasan dan satu terminal baharu dalam masa terdekat.  ISGIA merupakan lapangan terbang kedua terbesar di Turkiye selain menjadi landasan tunggal paling sibuk di dunia dengan penerbangan ke 110 destinasi di 49 negara.  Pada 2021, ISGIA muncul sebagai lapangan terbang pertama dunia menggunakan sistem kawalan jauh inovatif bagi jejantas untuk kemudahan penumpang berlepas dan membolehkan proses berkaitan dilakukan dengan penggunaan kamera serta pengesan dengan ketepatan tinggi.  Al-Sultan Abdullah kemudiannya berkenan melawat masjid yang terletak di ISGIA yang juga dibina dan diselia oleh MAHB.


Kerajaan tidak akan berselindung isu LCS

PUTRAJAYA, 21 Ogos - Rakyat berhak mendapat penjelasan berhubung isu pembekalan kapal tempur pesisir (LCS) dan kerajaan tidak akan berselindung dalam hal ini kerana ia berkait soal integriti, kata Perdana Menteri Datuk Seri Ismail Sabri Yaakob.Beliau menegaskan isu pembekalan aset Tentera Laut Diraja Malaysia (TLDM) itu yang melibatkan kontrak berjumlah RM9.13 bilion perlu dijelaskan dengan teliti supaya tidak berlaku spekulasi dan rakyat tidak membuat keputusan sendiri.“Kegagalan kerajaan dahulu apabila timbul isu 1MDB (1Malaysia Development Berhad) gagal menjelaskan perkara sebenar kepada rakyat. Itu yang akhirnya rakyat membuat spekulasi dan membuat keputusan sendiri (tentang) apa yang berlaku, walaupun apa yang mereka fikir itu tidak berlaku, tidak seperti dijangkakan.“Tetapi kerana kita gagal untuk memberi penjelasan yang betul, akhirnya isu itu menjadi besar,” katanya pada temu bual Inspirasi Setahun Keluarga Malaysia bersama Perdana Menteri di Seri Perdana.Hari ini genap setahun Ismail Sabri, 62, menerajui kerajaan Keluarga Malaysia. Pada 21 Ogos tahun lepas, beliau mengambil alih jawatan nombor satu negara selepas Tan Sri Muhyiddin Yassin mengumumkan peletakan jawatan sebagai Perdana Menteri kelapan susulan kehilangan sokongan majoriti Ahli Dewan Rakyat.

Pada 4 Ogos lepas, Jawatankuasa Kira-Kira Wang Negara (PAC) mendedahkan sembilan prosiding berhubung isu LCS bermula 18 Nov 2020 mendapati tiada satu pun kapal LCS telah disiapkan walaupun kontrak projek itu, yang diberikan secara rundingan terus telah dibayar sebanyak RM6.083 bilion untuk menyiapkan lima kapal harus disiap dan diserahkan pada Ogos 2022.Pembekalan enam buah LCS oleh Boustead Naval Shipyard Sdn Bhd (BNS) itu menjadi isu ‘panas’ selepas pendedahan bahawa projek berkenaan yang sepatutnya dilaksanakan dalam tempoh 10 tahun mulai 3 Okt 2013 hingga 2 Okt 2023 hanya siap 53.29 peratus setakat 31 Mei 2019.Berdasarkan laporan siasatan Jawatankuasa Siasatan Tadbir Urus, Perolehan dan Kewangan Kerajaan yang dinyahklasifikasikan pada Rabu, Kementerian Pertahanan telah membayar sebanyak RM5.94 bilion kepada BNS daripada kos keseluruhan projek berkenaan berjumlah RM9.13 bilion setakat ini.Mengulas lanjut, Ismail Sabri berkata disebabkan itu, beliau mengambil keputusan untuk mendedahkan hasil laporan jawatankuasa siasatan terbabit yang sebelum ini diklasifikasikan sulit kepada rakyat.“Kita percaya, rakyat percaya atau tidak mesti diberikan penjelasan dan kita tak boleh berlindung sebab itu saya terus membuat keputusan laporan audit forensik itu dinyahklasifikasikan supaya kita mesti telus, biar rakyat tengok,” katanya.Naib Presiden UMNO itu percaya isu LCS akan terus dimainkan pembangkang sepertimana isu 1MDB sebelum ini, namun apa yang penting ialah bagaimana kerajaan mengambil tindakan balas selanjutnya dalam mengembalikan kepercayaan rakyat.“Sekarang ini satu kes, seorang dah dibawa ke mahkamah, saya difahamkan ada satu dua lagi akan dibawa ke mahkamah… tapi saya percaya siapa pun dibawa ke mahkamah isu ini akan terus dimainkan.“Jadi nak kata isu ini akan terhenti bila kita tak tahu… yang pentingnya bagi saya… dalam Kabinet saya kata penjelasan kepada rakyat tentang isu ini penting,” katanya - BERNAMA


Bajet 2023: fokus setiap segmen rakyat

PUTRAJAYA, 21 Ogos - Datuk Seri Ismail Sabri Yaakob berkata Bajet 2023 yang dibentang Oktober ini akan menyentuh setiap segmen masyarakat dengan fokus mempersiapkan setiap daripada mereka dalam menghadapi cabaran ekonomi dunia yang dijangka lebih ‘suram’ tahun hadapan.Perdana Menteri berkata ketika ini proses libat urus bagi penyediaan bajet sedang berlangsung dan akan melibatkan banyak pihak.“Kita akan jumpa semua termasuk pembangkang. Semua kita akan jumpa, persatuan, komuniti perniagaan, peladang, penternak, semua sekali. Perundingan bajet akan diadakan minggu depan,” katanya dalam temu bual Inspirasi Setahun Keluarga Malaysia bersama Perdana Menteri di Seri Perdana di sini.Pada 15 Ogos, Ismail Sabri berkata Bajet 2023 antara lain akan terus memberi penekanan kepada kebajikan Keluarga Malaysia. Ia juga akan mengambil kira kesediaan negara berdepan kemungkinan keadaan ekonomi global yang lebih mencabar berbanding sebelum ini. Julai lepas, Pengarah Urusan Tabung Kewangan Antarabangsa (IMF) Kristalina Georgieva berkata IMF menjangka keadaan ekonomi global akan terus sukar pada 2022 dan 2023 dengan risiko kemelesetan semakin meningkat.

Menurut IMF, keseluruhan prospek disifatkan sebagai "amat tidak menentu," dan kadar inflasi akan meningkat tinggi yang menyebabkan bank-bank pusat ekonomi utama melaksanakan dasar monetari lebih ketat. Mengulas lanjut, Ismail Sabri berkata beliau yakin pembentangan Bajet 2023 di Dewan Rakyat nanti akan mendapat sokongan penuh pembangkang kerana ia merupakan satu daripada intipati yang ditandatangani kedua-dua pihak dalam Memorandum Persefahaman (MoU) Transformasi dan Kestabilan Politik.“Bajet, dari segi MoU dia (pembangkang) mesti sokong kita. Proses yang sama seperti bajet tahun lepas, dia akan sokong sebab itu dari segi MoU, kecuali kalau pilihan raya sebelum Bajet,” katanya.MoU berkenaan yang ditandatangani September tahun lepas bertujuan membawa kestabilan dan dimensi baharu politik negara. Tiada tarikh tamat ditetapkan dan kedua-dua pihak setuju bekerjasama dan sokongan akan diberi kepada perdana menteri sehingga Parlimen dibubarkan. - BERNAMA


Isu politik, ekonomi dan kesihatan rakyat, cabaran PM

PUTRAJAYA, 21 Ogos - Menangani ketidakstabilan politik serta mengurus keseimbangan antara ekonomi dan kesihatan akibat pandemik COVID-19 yang menghimpit rakyat Malaysia adalah antara cabaran sukar yang dihadapi Datuk Seri Ismail Sabri Yaakob sepanjang setahun menggalas tanggungjawab sebagai Perdana Menteri.Tempoh berkenaan adalah masa paling mencabar dalam kerjaya politik Ismail Sabri, yang mengambil alih tampuk kepimpinan negara tatkala penularan wabak masih melanda dan menyaksikan kesannya terhadap kehidupan rakyat dirasai sehingga hari ini. Mempunyai pengalaman dibesarkan dalam kehidupan susah dengan pendapatan tidak menentu keluarganya, Ahli Parlimen Bera itu dapat merasai kesukaran dihadapi rakyat khususnya golongan B40 yang berdepan risiko kehilangan pekerjaan dan survival ekoran pelaksanaan Perintah Kawalan Pergerakan pada Mac 2020 hingga Mac lepas.

"Itu yang paling sukar dan mencabar sebab antara dua kepentingan yang saya kena jaga, yang perlu saya pilih nyawa atau mata pencarian. "Keputusan lain saya anggap tidak terlalu berat, tapi sekatan pergerakan itu merupakan satu keputusan yang berat. Saya takut waktu itu orang kena buang kerja, kalau kilang tutup berapa ramai pekerja kena buang," katanya dalam temu bual Inspirasi Setahun Keluarga Malaysia Bersama Perdana Menteri di Seri Perdana.Hari ini, genap setahun Ismail Sabri menerajui kerajaan Keluarga Malaysia. Malaysia kini berada dalam fasa peralihan endemik sejak April lepas, yang menjadi strategi keluar dan pembukaan sepenuhnya sektor ekonomi serta sempadan negara.Dalam usaha memulihkan semula ekonomi negara, Ismail Sabri berdepan cabaran sukar apabila berlaku konflik Rusia-Ukraine yang memberi kesan terhadap perancangan kerajaan."Jadi agak sukar di peringkat awal. Tetapi Alhamdulillah, kalau tengok pengumuman yang dibuat Bank Negara Malaysia, dari segi KDNK (Keluaran Dalam Negara Kasar), kita terbaik di Asia Tenggara dan berbanding dengan kuasa-kuasa besar lain, kuasa ekonomi seperti China, Jepun, Amerika Syarikat dan Eropah, kita jauh lebih tinggi dari segi KDNK," katanya.

Malaysia mencatatkan pertumbuhan KDNK suku kedua 2022 pada 8.9 peratus. Sepanjang Januari hingga Jun, ekonomi negara berkembang sebanyak 6.9 peratus. Mengambil alih tampuk kepimpinan di saat negara berdepan ketidakstabilan politik, Ismail Sabri yang juga Naib Presiden UMNO, berkata pemeteraian Memorandum Persefahaman Transformasi dan Kestabilan Politik antara Kerajaan Persekutuan dan Pakatan Harapan bukanlah satu perkara mudah."Bukan mudah sebab kita juga kena jawab kepada parti kita (kenapa kita menandatangani MoU). Kita di Malaysia dilatih pembangkang adalah pembangkang, kerajaan adalah kerajaan. Kita parti pemerintah tak akan bersama parti pembangkang," katanya.Mengenai prestasi anggota Kabinet sepanjang setahun ini, Perdana Menteri berkata beliau masih belum membuat penilaian namun secara keseluruhannya, beliau melihat banyak isu yang berjaya diselesaikan seperti harga ayam dan minyak serta pemulihan ekonomi. "Ia bukan sempurna, ada yang bagus ada yang kurang berjaya, tak berapa bagus. Tapi kita akan lihat secara keseluruhanlah, kalau kita lihat yang isu-isu banyak diselesaikan dengan baik, tentulah kesan (hasil) dari keseluruhan pentadbiran."Kita tengok kejayaan ini secara menyeluruh bukan setakat individu dalam Kabinet kerana keputusan Kabinet adalah keputusan semua walaupun anda (menteri) setahun tak pernah cakap sepatah pun dalam Kabinet namun keputusan Kabinet adalah keputusan kita semua termasuk anda (menteri) yang tak bercakap," katanya.Mengenai keperluan untuk melantik Timbalan Perdana Menteri, Ismail Sabri berkata setakat ini, beliau tidak terbeban dengan ketiadaan penyandang jawatan itu kerana memiliki empat Menteri Kanan yang mewakili parti gabungan untuk membantunya. - BERNAMA